qundao/data-zh-poetry huggingface dataset:
六麻
作者：释函是
朝代：明

严飙随远近，须到野人家。拂岫迷青黛，回江走白沙。瀌沨投阔直，迂曲入欹斜。巧拙无藏处，空山对落花。
六麻
作者：释函是
朝代：明

日出雪消尽，泠泠一树花。焉知寒日落，香色未曾差。
六麻
作者：释函是
朝代：明

渐觉朔风急，疏林日影斜。悲时同落叶，积素独呈花。寒坐三冬促，春光一夕赊。少陵忘却恨，应负此心遐。
六麻
作者：释函是
朝代：明

烟暝缤纷落日斜，五衢寒尽一枝花。我怜素色禁残雪，谁爱馀香坐晚霞。但道影疏南浦月，岂知春在野人家。幽光处处都相似，况是荒岑韵更赊。
六麻
作者：释函是
朝代：明

破衲蒙头老岁华，寒深时亦动长嗟。古来甲子朝门外，亦有幽兰哀日斜。
六麻
作者：释函是
朝代：明

阶砌叶初上，云山路转赊。扫门残影乱，千里望贫家。
六麻
作者：释函是
朝代：明

飘摇缟带总随车，隔绝门庭入径斜。透隙却疑搜鼠兔，翻空真似搅龙蛇。池中有水偏投影，石上无根亦著花。瑰屑不堪寒到眼，纵横难掩碧笼纱。
关中七月念九日早起
作者：释函是
朝代：明

蟪蛄切切动秋声，积雨今朝喜暂晴。宿雾顿捐初日净，晓烟如洗万峰明。鹤离松顶惊巢鸟，僧踏溪头向郡城。閒倚南楼一长啸，不知身世欲何成。
关中吟十首
作者：释函是
朝代：明

久拚身心奉刹尘，一生悲智自疏亲。百城烟水迢迢道，回首城东犹昔人。莫倚元勋傲少年，百重围破一身全。黄埃白刃前驱失，梦里惊魂空自怜。矢尽寒原战未回，云屯万里出龙堆。前军金鼓无消息，百战旌旄拥戍台。五丈高原计亦奇，全军进退鬼神悲。空中大有安排处，赚杀沙场轻薄儿。旧事难为此日论，沉鎗锁甲暴平原。早知一箭千山定，系马垂杨沽酒村。无人负我笑曹瞒，做尽奸雄负子孙。秋水长天元一色，高文赢得至今存。黄石书传王汉高，焉知初本为韩图。堪嗟断臂何曾得，墙壁如心枉自劳。数十年来枉用心，心才起处被魔侵。自为城堑何人事，遣去呼来直至今。千锤万鍊虚空碎，不似频呻呵欠时。若更醉酣三昧酒，几多生灭目前遗。甚深三昧许谁知，常近如来坐未移。不信折旋与俯仰，一条白练至今疑。
关中吟十首·其一
作者：释函是
朝代：明

久拚身心奉刹尘，一生悲智自疏亲。百城烟水迢迢道，回首城东犹昔人。
关中吟十首·其七
作者：释函是
朝代：明

黄石书传王汉高，焉知初本为韩图。堪嗟断臂何曾得，墙壁如心枉自劳。
关中吟十首·其三
作者：释函是
朝代：明

矢尽寒原战未回，云屯万里出龙堆。前军金鼓无消息，百战旌旄拥戍台。
关中吟十首·其九
作者：释函是
朝代：明

千锤万鍊虚空碎，不似频呻呵欠时。若更醉酣三昧酒，几多生灭目前遗。
关中吟十首·其二
作者：释函是
朝代：明

莫倚元勋傲少年，百重围破一身全。黄埃白刃前驱失，梦里惊魂空自怜。
关中吟十首·其五
作者：释函是
朝代：明

旧事难为此日论，沉鎗锁甲暴平原。早知一箭千山定，系马垂杨沽酒村。
关中吟十首·其八
作者：释函是
朝代：明

数十年来枉用心，心才起处被魔侵。自为城堑何人事，遣去呼来直至今。
关中吟十首·其六
作者：释函是
朝代：明

无人负我笑曹瞒，做尽奸雄负子孙。秋水长天元一色，高文赢得至今存。
关中吟十首·其十
作者：释函是
朝代：明

甚深三昧许谁知，常近如来坐未移。不信折旋与俯仰，一条白练至今疑。
关中吟十首·其四
作者：释函是
朝代：明

五丈高原计亦奇，全军进退鬼神悲。空中大有安排处，赚杀沙场轻薄儿。
关尹子
作者：释函是
朝代：明

吾爱关尹子，澹然绝群虑。世有大圣人，旦暮欣一遇。情冥如处暗，暗中明可数。夜梦成于思，天地职此故。圣不去天地，无识无所住。虎变而鳖行，丝纷以棋布。徇迹同众人，至神独离寓。斯道久不传，谁复超所趣。安得如是人，相将穷鸟路。
再示兼中
作者：释函是
朝代：明

天语新传法运回，寒梅依旧雪中开。云閒僧卧青山稳，林外人寻白社来。空寂欲同真梦泡，豪华休作幻楼台。吾门大有酬恩句，举向高堂进一杯。
再送姜山行乞江南
作者：释函是
朝代：明

骊歌唱罢不胜悲，春水梨花二月时。细雨闭门寒坐怯，暖风吹袖独行迟。长干日落逢归客，湓浦烟销见废祠。极目川原千里外，关心唯有老人知。
写怀
作者：释函是
朝代：明

孤怀与谁论，经冬复徂夏。迟迟云中人，白龙不可迓。燕石久什袭，藏之乃愈固。千里想神驹，买骨期旦暮。伯乐匪无衣，喷鸣应有数。凤凰患朝饥，高飞且回顾。爰念修竹花，结实岂终误。我爱鹿门山，园林多蔓绿。护彼霜雪侵，淹滞同流俗。流俗安足依，蔓绿长芳菲。山鸟去仍来，悠悠盼春归。
冬夜
作者：释函是
朝代：明

独坐高峰上，双眸寒夜中。乾坤容我拙，今古与谁同。入望青山旧，当怀明月空。何人知此意，冷冷忆卢公。
冬夜怀足两
作者：释函是
朝代：明

萧条寒色掩山斋，夜静钟残影自埋。念尔情穷尚孤寄，因人肠冷一兴怀。狂吟海岸应无伴，共棹江云那有涯。古道只今寥寂甚，不胜惆怅步庭阶。
冬日
作者：释函是
朝代：明

厌闹思投老，甘心堕小乘。时危村寺稳，道替竹林增。适意惟高枕，清谈共数僧。海门红日下，危坐剔孤灯。
冬日即事
作者：释函是
朝代：明

日日扶筇望海涯，目前生计秖些些。一泓潦隔平田阔，千树松排东岭斜。山外不知何处岸，云中依旧野人家。閒过木桥询老叟，今年丰稔少嘘嗟。
冬杪示诸子
作者：释函是
朝代：明

历尽秋冬又逼春，回风舞雪万峰新。自从多病方知老，久谢閒名懒见人。厌乱忍闻当世务，早眠犹得住山身。去留但听诸来者，第一同居莫厌贫。
冬泉
作者：释函是
朝代：明

冬日水枯穿地骨，泠泠涌出映眉泓。十年咸海空愁热，一掬香流但有名。可汲岂须伤井渫，真源那复待河清。莫劳橹断更招隐，到处佳泉惬老情。
净成上老父供阻雪十日二首
作者：释函是
朝代：明

隔溪有路通幽处，望见松门别一天。因展先容归故隐，独登煖榻恋深禅。寒林扫叶煨牛火，乱砌寻源引竹泉。雪久地炉生事拙，焚香重理杂华篇。雨雪濛濛天地昏，指中马外眼前存。远思几处未归客，近对何人可共论。浩浩风传新水碓，皑皑砌绕旧蔬园。此时此际成孤赏，独拥寒襟深闭门。
净成上老父供阻雪十日二首·其一
作者：释函是
朝代：明

隔溪有路通幽处，望见松门别一天。因展先容归故隐，独登煖榻恋深禅。寒林扫叶煨牛火，乱砌寻源引竹泉。雪久地炉生事拙，焚香重理杂华篇。
净成上老父供阻雪十日二首·其二
作者：释函是
朝代：明

雨雪濛濛天地昏，指中马外眼前存。远思几处未归客，近对何人可共论。浩浩风传新水碓，皑皑砌绕旧蔬园。此时此际成孤赏，独拥寒襟深闭门。
净成即事
作者：释函是
朝代：明

日上高山影渐低，万峰松竹醉如泥。下方相视谁同异，上界分剂有觉迷。短景易从千劫量，遐龄偏与一毫齐。此心知向何人道，我自东行汝自西。
净成口占
作者：释函是
朝代：明

五溪深处失樵踪，曲曲溪声烟雾重。石压高坪出新柳，一条堤指紫霄峰。
净成看牡丹
作者：释函是
朝代：明

寻花又向石溪东，岂逐君王笑脸中。一朵微醺仍浅碧，数株轻紫倚深红。影摇茗盌沉春绮，香结云岚递晚风。怪底琵琶遮不住，笙歌缭绕万山重。
净成看牡丹
作者：释函是
朝代：明
体裁：七言律诗

寻花又向石溪东，岂逐君王笑脸中。一朵微醺仍浅碧，数株轻紫倚深红。影摇茗碗沉春绮，香结云岚递晚风。怪底琵琶遮不住，笙歌缭绕万山重。
净成石泉
作者：释函是
朝代：明

曾闻陆羽题招隐，天下标名第六泉。紫岫更饶甘露味，洪源高出石流鲜。子瞻到处西湖在，宏觉他生铁镇传。笑我住山多苦涩，一杯常得试云边。
净成邀看牡丹是晓风折一枝行僧送来口号一律示之
作者：释函是
朝代：明

东风不是妒花开，一枝先折过溪来。檀心已入青宵梦，叶底难藏锦绣堆。似厌芳尘轻绝袂，敢辞青目重登台。从来仙种皆忘物，自有怜香护宝胎。
净成阅工口占
作者：释函是
朝代：明

当初结宇看容易，累石千层费巨财。宝殿未成迟佛住，山楼粗就即僧来。欲移杨柳沿堤入，拟凿莲池对户开。双手如锥聊话会，一床锦绣待人裁。
出关前一夕
作者：释函是
朝代：明

遂有出门意，方知破院閒。野云常漠漠，流水自潺潺。此夜望中月，他时梦里山。坐寒松影怯，归雁度前湾。
出小持船
作者：释函是
朝代：明

一住两三月，莲花空满池。郊原戎马急，里巷故人思。不了蒲鞋债，仍还茅舍移。悠悠无着意，何日白云期。
出小持船作二首
作者：释函是
朝代：明

严城不易出，独许看云人。附郭馀孤木，空斋无四邻。水亭深夜月，烟树旧时春。对此清幽趣，谁怜梦里身。帘疏月到簟，高卧独依违。黄鸟声何急，青山梦亦非。一庵烟水阔，千里雾云微。无限伤心处，孤城人影稀。
出小持船作二首·其一
作者：释函是
朝代：明

严城不易出，独许看云人。附郭馀孤木，空斋无四邻。水亭深夜月，烟树旧时春。对此清幽趣，谁怜梦里身。
出小持船作二首·其二
作者：释函是
朝代：明

帘疏月到簟，高卧独依违。黄鸟声何急，青山梦亦非。一庵烟水阔，千里雾云微。无限伤心处，孤城人影稀。
出诃林闻罗季作讣
作者：释函是
朝代：明

别子方三月，倏然成古人。谁知昔日诺，空结再生因。侠骨终难副，诗情孤绝邻。穷交看欲尽，横泗独沾巾。
分粥与饥者
作者：释函是
朝代：明

戎马嗟何已，秋田苦未登。井闾无少壮，贫病绝亲朋。笑我生方拙，怜人强不能。一瓢分众粥，惭愧远投僧。
刘别驾莘叟入山
作者：释函是
朝代：明

万里王程归永日，纷纷竹马迓湖东。城头峰出鸟飞外，谷口云封僧病中。深棘旧寻三径在，断金难隔二人同。尚期把臂秋山早，覆我寒襟共朔风。
刘参军
作者：释函是
朝代：明

蜉蝣与龟鹤，延促一弹指。刘伶闭关键，穷年学周史。不见猥无目，不闻安用耳。神将守汝形，醉昏终不似。心若死灰积，形如槁木曳。耳目心形殂，虽生亦已死。何不未死时，云霄恣高视。饮啄犹生平，吟笑深竹里。客至或放谭，不欲见即止。所忧叩门难，麦粥今年苦。
刘莘叟携其子二人孙四人入山有诗见赠而韵四出予即依其格答之盖诗取见情不必区区也
作者：释函是
朝代：明

别驾刘莘老，遥来看老僧。言真无巧拙，情至少逢迎。话我似弥勒，谁当辨浊清。多携孙若子，相视笑亭亭。
初住归宗四首
作者：释函是
朝代：明

东晋开先代有人，复生松转劫前春。遥思八十年来事，艰钜难辞是此身。吾师设利在金轮，四十年前话转新。不道无禅谁独念，祖翁田地久生尘。岭南獦獠自丹霞，楖栗横挑千里赊。多少儿孙怜老大，不知何地是吾家。最是堪伤法运衰，门庭通显作生涯。欲持一勺鸾溪水，洒向诸方热面皮。
初住归宗四首·其一
作者：释函是
朝代：明

东晋开先代有人，复生松转劫前春。遥思八十年来事，艰钜难辞是此身。
初住归宗四首·其三
作者：释函是
朝代：明

岭南獦獠自丹霞，楖栗横挑千里赊。多少儿孙怜老大，不知何地是吾家。
初住归宗四首·其二
作者：释函是
朝代：明

吾师设利在金轮，四十年前话转新。不道无禅谁独念，祖翁田地久生尘。
初住归宗四首·其四
作者：释函是
朝代：明

最是堪伤法运衰，门庭通显作生涯。欲持一勺鸾溪水，洒向诸方热面皮。
初住栖贤口占
作者：释函是
朝代：明

为爱匡庐僻，寻幽到峡桥。山围松树老，泉逐夜钟飘。午食蒸藜暖，朝锄乞种遥。茅居犹未缚，辛苦木铃摇。
初入华林
作者：释函是
朝代：明

近郭名蓝半壑开，华簪方服对高台。云生几席僧催至，香满山厨客带来。万里风烟霜竹断，三生魂梦午钟催。相看未易论畴昔，且共遐心倒茗杯。
初冬游玉渊潭
作者：释函是
朝代：明

石上看云昨日同，莫将浓澹想秋空。叶红霜白溪流缓，拚却山容与朔风。
初冬示玉泉侍者
作者：释函是
朝代：明

不信吾宗竟陆沉，梅花初绽雪霜侵。庚辰已办终焉计，甲午还寻夙昔心。双树尚零金椁泪，孤桐难续峄阳音。乘桴浮海谁从我，俯仰云霄可自任。
初夏得石鉴凌江报
作者：释函是
朝代：明

两旬风雨到庾关，一纸音书达故山。闻道干戈前路远，定随鸿雁早秋还。三吴烟水十年梦，五老云峰几日閒。怀抱自深明月里，清光无计夜钟残。
初春
作者：释函是
朝代：明

东风初拂月初弦，寂寞柴门送雁天。梦断梅花空见叶，望深杨柳未成烟。一声画角山城远，万里行人春树边。珍重白云啼鸟处，几回惆怅绿萝前。
初春与诸衲游黄沙坑
作者：释函是
朝代：明

春游老觉步行难，弟子肩舆过远山。石壁旧坡须数转，野田新屋只三间。犊窥僧背常偷菜，犬逐人行先到关。自是大家新岁聚，一年唯有此时閒。
初春怀石鉴栖贤
作者：释函是
朝代：明

石人峰下云，长覆石梁水。石梁潭水淙，分明来梦里。五老白雪零，五羊红桃美。红白本同时，山川成遐迩。引念情复殷，悠悠几千里。坐起徒为劳，无酒安可恃。憬然觉何从，形迹百年耳。多宝塔中人，古今前后履。蟭螟眉睫间，冥合不自此。优游溪上林，岂俟观无始。厌闻世外俦，合离仍贩市。意气感当时，睽违亦已矣。死且不可忘，终山有田子。安得至今日，展像谁当似。我有夙世习，抱衾中夜起。忘情卑太上，所钟非所儗。亭亭百尺楼，极目万山紫。山外汇重溟，溟深不见底。揆我怀人心，心孤焉足比。
初春送山燄监寺之西安
作者：释函是
朝代：明

出山何所适，百二秦关长。旅次谋晨夕，春寒慎俶装。垂鞭堤柳短，中食客途忙。宝殿赖经始，倚门夏日长。
初春避客归龙三首
作者：释函是
朝代：明

深山春入尽阳回，日暖梨花一半开。二十年来旧游处，不因惆怅亦徘徊。曾因避客来山上，今在山中喜客过。秖为到来俱不俗，一帘风雨落花多。一个閒身处处家，错将云影作梅花。数声山色回春梦，坐对松窗爱晚霞。
初春避客归龙三首·其一
作者：释函是
朝代：明

深山春入尽阳回，日暖梨花一半开。二十年来旧游处，不因惆怅亦徘徊。
初春避客归龙三首·其三
作者：释函是
朝代：明

一个閒身处处家，错将云影作梅花。数声山色回春梦，坐对松窗爱晚霞。
初春避客归龙三首·其二
作者：释函是
朝代：明

曾因避客来山上，今在山中喜客过。秖为到来俱不俗，一帘风雨落花多。
初春闻顿修至丹霞
作者：释函是
朝代：明

抗别忽四龄，沈哀先后仆。高树失慈乌，终恨不成哭。悬钵毁空中，悲辛怆幽独。岂无桃李蹊，行行念穷谷。绻彼谷中人，茕茕夷骨肉。宁尔独无父，巽坎抗宵夙。安乐矢同归，穷愁厌相逐。嗟今世上情，而我怀惭恧。前路轻冬夏，离忧数往复。遥遥待归人，弹指未云促。谁驻丹石昂，谷风摇春木。
初春陪廖使君曾文学游玉帘泉
作者：释函是
朝代：明

明珠十斛泻寒隈，幽谷凭谁眼豁开。最喜使君能拨草，更逢名彦共登台。风飘素练朝烟细，月浸冰帘夜色回。终古不曾停此日，却因嘉会忆从来。
初秋
作者：释函是
朝代：明

山院炎蒸苦莫何，西风忽向竹间过。梧桐新月难成寐，杨柳残烟好放歌。足疾偏怜凭药力，心閒每恐入诗魔。寒蝉远树声逾切，始信深怀冷处多。
初秋
作者：释函是
朝代：明

月落风高秋渐横，此时谁复论浮名。巍巍独坐虚生白，寂寂幽林露有声。久住深山无此意，偶观尘世乐閒情。竹林薄梦先桐叶，不到寒更衣欲轻。
初秋书怀
作者：释函是
朝代：明

兀兀山堂意渐降，飘飘秋叶送寒窗。三年游子传临粤，万里征人已渡江。入北定瞻新帝阙，回南犹是旧蛮邦。关门自此无防闭，夜夜胡笳到石幢。
初秋怀出山诸衲
作者：释函是
朝代：明

瑟瑟西风动竹扉，关心寒色转霏微。三间旧拟云中去，一钵新期海上归。有时桥岸逢人立，何处江山无雁飞。白首更怜千里梦，寒花霜叶石门违。
初秋示大绍禅人归省
作者：释函是
朝代：明

送汝宁亲去，西风妒晚荷。蝉声辞石镜，雁影到淮河。故里白云少，家山黄叶多。夜来牛火怯，须忆老婆和。
初秋郡守丞倅诸公过译经台
作者：释函是
朝代：明

浩公载自鹿门至，谂老床头接赵王。不是野人情简略，都缘护法意深长。虎溪苔印秋容淡，玉带光流山色凉。珍重诸贤然诺处，译经台畔木樨香。
初还雷峰示诸子
作者：释函是
朝代：明

七贤远别成何事，三老重来信有因。若与交臂新交臂，吾犹昔人非昔人。老榕垂荫酬初地，弱柳沿溪似旧津。再礼慈云深自省，肯教狼藉故园春。
到匡两月叠闻梁同庵崔石师讣音
作者：释函是
朝代：明

宿约成虚梦，初闻复自疑。益伤离别易，难免死生悲。夏木蝉声急，朝钟日影迟。暮年惟有隐，莫遣世人知。
到归宗怅止言澹归未至
作者：释函是
朝代：明

匡山不易到，之子滞江城。更忆临岐话，难为旷别情。衲衣千缕薄，楖栗万山轻。多是少年事，风尘愧老成。
刻诃林语录谢诸檀越二首
作者：释函是
朝代：明

文彩才彰音信通，多君端的辨来风。须知熊耳山头事，不在楞伽四卷中。四十九年一字无，如何野老却叨叨。垂钩千尺深潭意，极目清波忆巨鳌。
刻诃林语录谢诸檀越二首·其一
作者：释函是
朝代：明

文彩才彰音信通，多君端的辨来风。须知熊耳山头事，不在楞伽四卷中。
刻诃林语录谢诸檀越二首·其二
作者：释函是
朝代：明

四十九年一字无，如何野老却叨叨。垂钩千尺深潭意，极目清波忆巨鳌。
前诗既成风雨拥窗就枕未能再题一首
作者：释函是
朝代：明

濛濛春雨万峰深，别有清光寄夙心。收拾閒情付明月，寒炉拥被又成吟。
劝耕二首
作者：释函是
朝代：明

古者重力田，自信无所疑。阳城犹畏人，奚比历山时。南阳终勿出，岂维帝者师。外瞻内且啬，名实恒相亏。况我巢居子，只有食与衣。无衣终岁寒，不食一日饥。饥寒频叩门，不如苦耕犁。人生贵微尚，手足匪所私。吾道无所为，百虑捐耒耛。此意惭农夫，农夫当胡为。人言一岁苦，所志在秋穫。营营商贾心，不知苦中乐。一镬更无馀，今日忙如昨。晨征入云烟，微昕见飞鹤。午食藉畦蔬，藜羹任斟酌。腹果力气粗，一斫一株落。远近归牛羊，万山沉日脚。暮鸟随人声，呜呜绕松彴。青萤高复低，蟾影摇屋角。
劝耕二首·其一
作者：释函是
朝代：明

古者重力田，自信无所疑。阳城犹畏人，奚比历山时。南阳终勿出，岂维帝者师。外瞻内且啬，名实恒相亏。况我巢居子，只有食与衣。无衣终岁寒，不食一日饥。饥寒频叩门，不如苦耕犁。人生贵微尚，手足匪所私。吾道无所为，百虑捐耒耛。此意惭农夫，农夫当胡为。
劝耕二首·其二
作者：释函是
朝代：明

人言一岁苦，所志在秋穫。营营商贾心，不知苦中乐。一镬更无馀，今日忙如昨。晨征入云烟，微昕见飞鹤。午食藉畦蔬，藜羹任斟酌。腹果力气粗，一斫一株落。远近归牛羊，万山沉日脚。暮鸟随人声，呜呜绕松彴。青萤高复低，蟾影摇屋角。
勉乐说还丹霞
作者：释函是
朝代：明

咫尺丹山不肯归，已看红脱荔枝矶。谁言锦石非深隐，谩说香炉待息机。阅遍人情还老大，许同宗党莫依违。灰心赖有吾门在，古道于今岂尽非。
勉众
作者：释函是
朝代：明

一念依违百念生，谁能转处不留情。须知事梦心非梦，若待因成果已成。明镜当台毫发现，空华翳目鬼神惊。劝君慎勿随生灭，覆水难收后日名。
勉袁调公居士
作者：释函是
朝代：明

儒门澹泊难收拾，此日撑持未有人。修道却从戒慎始，睹闻断处铁花新。
勉诃林诸衲
作者：释函是
朝代：明

寒到惊秋尽，无云天欲垂。道情添老大，人事暗迁移。扫叶供烹茗，担泉先灌葵。韶光应共惜，世路此何时。
匡山怀剩人弟
作者：释函是
朝代：明

归卧庐峰忆旧因，夜深谁共侍瓶巾。千株松柏前朝树，万里关河羁旅人。明月未残竹影寺，黄云长蔽雁门津。艰难阅尽头先白，兄弟遥看泪欲频。
十一尤
作者：释函是
朝代：明

寒倚阑干映日浮，高楼胡笛满天愁。北风衰草蓬蓬尽，任是初年亦白头。
十一尤
作者：释函是
朝代：明

独出群芳后，凋零感暮秋。吴宫花草尽，汉苑晚香留。白发宜松老，閒情共竹修。月明风露满，无事到春愁。
十一尤
作者：释函是
朝代：明

琉璃殿里汎虚舟，光涌层波天际浮。深夜冷然照墙壁，忽疑身在碧云头。
十一尤
作者：释函是
朝代：明

素质轻如羽，悠悠经暮秋。投窗空见影，积石暗闻流。拟作琼瑶迹，翻怜溟渤沤。连天捲山雾，迢望转成愁。
十一尤
作者：释函是
朝代：明

终岁满林白，重烟隔上头。定教寒里见，不遣入春流。
十一尤
作者：释函是
朝代：明

腊穷泉涸绝溪流，河海云生杲日收。一夜似风吹败叶，五更疑月满层楼。却回寒燄荣幽桂，岂为凋林感暮秋。遇物沦形归大冶，高低平汎曲江头。
十一尤
作者：释函是
朝代：明

薄暝易相识，月明何处愁。分明枯树里，望绝白云头。
十一尤
作者：释函是
朝代：明

黄花落尽独怜秋，便放寒山倚石楼。伫望白云归洞壑，坐看孤雁下沧洲。影同雪色惟堪赏，啸入春风不可留。一自参军吟欲绝，疏钟明月夜光浮。
十一日三登峰顶
作者：释函是
朝代：明

何时何地独支藤，三上峰头尚有僧。风起烟销江练碧，云寒霜重石床冰。平原返犊笛声远，古木留人月色增。万载清秋应共此，柴门深锁佛前灯。
十一月三十夜
作者：释函是
朝代：明

明朝又腊月，因病觉时过。祖意逢人少，青山去日多。亮公曾有约，瓒老定如何。早岁深云志，而今鬓渐皤。
十一真
作者：释函是
朝代：明

不到空山里，孤标恐未真。严枯今日景，初蕊百年春。江店烟中树，荒台月下身。平生信幽节，寒夜自无人。
十一真
作者：释函是
朝代：明

云暗非关暮，花飘岂是春。晴光应十丈，不为住山人。
十一真
作者：释函是
朝代：明

大汉将军六代人，披星卧雪旧风尘。相看灞上终何姓，忆得云中老鹤身。
十一真
作者：释函是
朝代：明

开遍江南未是春，春光辜负陇头新。幽姿濯濯清霜月，道韵森森白发人。松柏无心须忆我，溪山依旧可谁伦。岂因举世惭珠玉，顾影寥寥亦自亲。
十一真
作者：释函是
朝代：明

暖席不堪近，寒溪好作邻。岂嫌青草陌，欲傍白头人。隐雾迷深谷，乘风度远津。年年似荒月，来照不萌春。
十一真
作者：释函是
朝代：明

皎皎轻飘桂叶春，影娥池畔趁芳辰。凌空更上无栖处，却笑人间醉玉尘。
十一真
作者：释函是
朝代：明

积照微茫绝四邻，望中谁是陌头人。落花满院疑无树，拂草连天暗度春。一室冰棱应自惜，万峰珠错岂全贫。分明共对羲轩上，更待晴晖恐未真。
十一真
作者：释函是
朝代：明

花香花不觉，都付赏花人。人散香同岁，泠然太古春。
十三元
作者：释函是
朝代：明

万树梨花暗寺门，愁云冉冉滴寒原。今年到地未盈尺，几日遮天长似昏。近水无声空入涧，远峰不见却闻猿。凄清共是此时节，犹忆匡山五里村。
十三元
作者：释函是
朝代：明

寒波汎不极，琼路易迷源。积曜夕沈壑，微光晓在门。遮空时欲下，舞屑忽成繁。深谷无炎热，层冰岂自存。
十三元
作者：释函是
朝代：明

幽根不可拔，岁岁老蓬门。绝俗临危石，依人傍远村。有花应有雪，堪对不堪论。爱尔疏斜影，寒山知独存。
十三元
作者：释函是
朝代：明

斜压疏篱秖自存，香风冉冉入黄昏。独翘天际浑无色，飘落空潭不是痕。雪映高低疑近远，冰悬日夜自乾坤。朝滋夙露何劳问，多少冲寒到石门。
十三元
作者：释函是
朝代：明

浩渺疑空劫，霏微向暮原。思归归不得，洞口已迷源。
十三元
作者：释函是
朝代：明

腊穷人不到柴门，花落花开总莫论。雪色自严香自远，更无形影待王孙。
十三元
作者：释函是
朝代：明

香暗随风度，飙飙不欲存。闻香意何限，花自到黄昏。
十三元
作者：释函是
朝代：明

黄云白日暗寒原，鸿雁无声度塞垣。自古客行愁道远，纷纷薄木锁侯门。
十三覃
作者：释函是
朝代：明

倚树繁衣袖，流光向夕含。何人能到此，拨火共痴憨。
十三覃
作者：释函是
朝代：明

好处非关月，重烟不着岚。疏斜泉石里，看尽古今谈。
十三覃
作者：释函是
朝代：明

委积徘徊散薄昙，先春有信到江南。常行浅砌犹疑别，欲过前山秖自谙。当昼连烟昏远树，无灯通夕晓寒龛。但知掩日韬霞意，始觉幽晖万景含。
十三覃
作者：释函是
朝代：明

浩渺成高厚，冰壶秋水涵。藓苔低见覆，梅李侧多惭。去雁迷烟渚，饥乌啄草庵。繁丝停暮色，须发入寒潭。
十三覃
作者：释函是
朝代：明

环丘山上覆冰蚕，作茧丝成五彩函。若使海人献巢许，不将霜质伴华簪。
十三覃
作者：释函是
朝代：明

立雪终何极，深寒亦自堪。谁当寻素侣，知不到茅庵。此日云中趣，千秋石上谈。大庾花信捷，春色满江南。
十三覃
作者：释函是
朝代：明

轻寒残雪暗江南，曙色幽香尚带岚。洁白不伤行路意，疏斜终欲老云庵。似催万里还家信，犹伴浮生半日谈。却笑武陵溪未稳，年年春梦付痴憨。
十三覃
作者：释函是
朝代：明

错落云烟傍草庵，繁枝应许赤松参。春风暖处如相忆，数尽霜中一月谈。
十二侵
作者：释函是
朝代：明

举世浑如夜，何人问素襟。空山曾有梦，秀色自成林。已办穷年计，宁愁晚露深。夕阳流水处，古韵日沉沉。
十二侵
作者：释函是
朝代：明

千株开照曜，一夜满庭阴。拟㨖云霄上，宁愁溟壑深。夏凌堪镇岳，春水欲鸣琴。漭沆思林泽，鱼龙未易寻。
十二侵
作者：释函是
朝代：明

四望江山共一林，百年春色雪中深。劝君莫向枝头觅，风起隋堤何处寻。
十二侵
作者：释函是
朝代：明

寒夜无藏处，花枝共月深。清光才一半，休向月中寻。
十二侵
作者：释函是
朝代：明

寒飘玉蕊散高林，弱木颓枝冻已深。更向陌头云里望，岂堪凄切暮猿心。
十二侵
作者：释函是
朝代：明

琼花散丹石，掩映临江阴。谁知枯落后，更有白云深。
十二侵
作者：释函是
朝代：明

重轮掩抑昼沈沈，顾影难为薄曙襟。世上相寻皆桂苑，人间何处有山阴。去留不是迷源客，深浅谁论将策心。看岳共惊云势涌，低空不觉夜堂深。
十二侵
作者：释函是
朝代：明

雪里窥人雪不侵，澹香孤影百年心。一梢烟月看同昔，去日春光又到林。吹落为摧罗袖色，高低空笑白头吟。菟园上苑多憔悴，别有幽根在石岑。
十二文
作者：释函是
朝代：明

寒风超忽白纷纷，两岸琼崖一水分。昼里合离难著素，空中兴灭不成文。影沈池上千重玉，光覆楼头六出云。便向歌筵分酒力，容华销尽到斜曛。
十二文
作者：释函是
朝代：明

成都高卧影纷纷，谁谓晴光独映文。放出馀香应十丈，为怜人共木樨闻。
十二文
作者：释函是
朝代：明

日暮惊沙薄楚云，云中江树影纷纷。香炉飞瀑三千尺，犹较衡阳白雁群。
十二文
作者：释函是
朝代：明

濯濯霓裳湿，何人倚白云。莫将云里影，空向陌头分。
十二文
作者：释函是
朝代：明

独立荒烟白，不惊寒雁群。秖因春梦断，夜夜但空闻。
十二文
作者：释函是
朝代：明

荆南似雪恨空闻，地老天荒始见君。霁色同人能悟物，正襟危坐若无群。离离疏影先春动，皎皎寒光后夜分。一担枯藤探不尽，朝烟暮月为谁醺。
十二文
作者：释函是
朝代：明

荒原人影寂，孤雁不堪闻。惟有一枝秀，乘风寄白云。黄尘初夜静，素色晓霜芬。珍重冰棱意，前山日未昕。
十二文
作者：释函是
朝代：明

阴结先成霰，萧萧自远闻。入山青易见，到水白难分。惜暗夜笼月，停光昼薄云。晴檐澌欲滴，宿鸟啄微昕。
十五删
作者：释函是
朝代：明

丁丁伐木响人间，才入春风鬓未斑。认取幽香付他日，腊残寒尽待花还。
十五删
作者：释函是
朝代：明

别有凌霜意，枯荣从去还。不堪横却月，以此到庐山。草色催人老，幽葩空自閒。春风能解冻，零落岂须攀。
十五删
作者：释函是
朝代：明

散漫川原自雪山，龙沙迢递雁门关。千林玉树三春失，万顷琼田一钁閒。银象难藏身外影，素娥不耐月中颜。谁云埋没河山上，指点楼台落照间。
十五删
作者：释函是
朝代：明

朔风不到海，寒气早归山。玉露当秋委，琼花向暮斓。洁堪窥汉净，轻得御云间。幽望成何似，皋禽断续还。
十五删
作者：释函是
朝代：明

独舒寒壑日，红紫一时删。暗香酬客意，谁会到花间。
十五删
作者：释函是
朝代：明

聊傍云峰共掩关，霜清月白一僧閒。秋风不折凌霄骨，腊雪逾深老鹤颜。寒涕垂膺怜懒衲，庞眉坐石傲西山。匡庐顶上湖千顷，惭杀当年汉苑还。
十五删
作者：释函是
朝代：明

莫愁残腊满头斑，绛色偏能驻老颜。更有销寒誇玉马，定教丹石胜常山。
十五删
作者：释函是
朝代：明

落树乌成白，催人鬓欲斑。轻质何曾定，浮沈烟雨间。
十五咸
作者：释函是
朝代：明

一天冥海岳，万岫失松杉。极目空中素，回头人倚岩。压沈云外路，微溅石边函。渺渺开襟处，春融见远缄。
十五咸
作者：释函是
朝代：明

带雨潇潇下，江寒落远帆。峰头一回望，望久没松杉。
十五咸
作者：释函是
朝代：明

栖老云中碧玉岩，经春犹自托松杉。人间未必能知此，遮莫临风寄素缄。
十五咸
作者：释函是
朝代：明

满林秀色映松杉，西竺先生经一函。雪岭开残迂冻腊，早春疏影到千岩。山中有客堪餐石，月下何人曳素衫。且抱閒情恣幽赏，香台云外共諵諵。
十五咸
作者：释函是
朝代：明

濯濯寒逾洁，惟当老碧岩。幽心矢霜雪，疏影托松杉。山静云千树，僧归月一帆。无人知此意，长咏付琅函。
十五咸
作者：释函是
朝代：明

谁鞭天外白珂衔，势尽云驹万里帆。欲涌波涛翻日月，不留苍翠覆松杉。食馀药岭千牛草，寒有青州一布衫。莫笑繁丝倚枯木，衰颜穷望上江帆。
十五咸
作者：释函是
朝代：明

颗颗骊珠月欲函，洛阳归去寄松杉。幽花不作凌霜色，万古香风自一岩。
十五咸
作者：释函是
朝代：明

风雪犹未已，花开自碧岩。欲知寒蕊意，遥指隔林杉。
十四寒
作者：释函是
朝代：明

一从秋色老，寂寞倚阑干。花发春何限，春来花欲残。不因伤岁暮，能得几人看。为语禁寒者，扬州兴莫阑。
十四寒
作者：释函是
朝代：明

一夜鸟飞绝，千峰影到栏。莫将银世界，空作月明看。对尔皆怜白，何人不畏寒。浮云满原隰，遮莫悔衣单。
十四寒
作者：释函是
朝代：明

严威生大漠，万甲拥云寒。何处刀砧急，朦胧向夕攒。
十四寒
作者：释函是
朝代：明

千骑猎马出楼兰，不见飞禽落日寒。风起平沙天路白，角声吹入朔云团。
十四寒
作者：释函是
朝代：明

幽艳曾无岁，寻香人自寒。一般清冷致，终不悔衣单。
十四寒
作者：释函是
朝代：明

苍茫江雾湿征冠，万井萧条行路难。黄竹有歌愁宋玉，荜门无路卧袁安。梅逐馀香须早落，羽惭轻质不胜寒。云中信有凝春树，向日微微出石栏。
十四寒
作者：释函是
朝代：明

高寄空山天地宽，素香初蕊足盘桓。莫将白发轻寒意，都作春愁对月看。
十四寒
作者：释函是
朝代：明

高放嶒崚天地宽，几枝清瘦自轻寒。只教杂雪披灵苑，不共含桃荐玉盘。落叶满山光璨璨，乱云深谷影团团。羽衣皓首空相对，错比华嵩石上看。
十四盐
作者：释函是
朝代：明

万丈烟波扑钜炎，名模镕尽绝廉纤。无端虚室能生白，谁向空中儗撒盐。芳洁逾惭高士爱，严寒不畏世人嫌。一从凋落黄花后，夜夜峰头写素缣。
十四盐
作者：释函是
朝代：明

万汇凋伤花意严，烟漫漫又月纤纤。传闻胜似吴门见，名姓终惭薄世嫌。
十四盐
作者：释函是
朝代：明

不分光浮地，还函明镜奁。寒辉殊未灭，春色梦中兼。
十四盐
作者：释函是
朝代：明

欲寄成何字，天涯滞尺缣。相思与相见，语默一时兼。
十四盐
作者：释函是
朝代：明

玉尘连朔漠，飞堕水中盐。万灶无烟火，千峰入素缣。树寒莺语怯，石冻梨花淹。倒照云中色，晶晶对夕檐。
十四盐
作者：释函是
朝代：明

离离孤影绝，因月到疏帘。尚有馀香在，殊增老衲嫌。暮云旋欲合，朝雾不曾沾。独倚寒岩醉，无人韵更添。
十四盐
作者：释函是
朝代：明

遥空直下水晶帘，照见鲛人夜织缣。无端一阵寒风急，吹落纨丝散作盐。
十四盐
作者：释函是
朝代：明

雪中香色水中盐，夜夜看花味欲兼。不是我来寒彻骨，枉教人醉月明帘。孤山影碎千丛玉，万里传持一素缣。几度因风聊寄赠，恐惊头白易生嫌。
十日再登峰顶
作者：释函是
朝代：明

珍重茱萸露一杯，与君今日更登台。秋光未尽看如此，少长相携笑几回。林木亦同人事改，江山不共雁声哀。休心阅世还怜我，潦倒长松薄暮堆。
十月九日病起
作者：释函是
朝代：明

白草纷披孤磴出，青乌啐啄败垣寒。野人病起若初到，旧处经行作梦看。乱叶拚将流水去，千峰忍见夕阳残。庞眉石上知谁世，细雨斜风秖自叹。
十灰
作者：释函是
朝代：明

云里望何极，纷纷扑素埃。江山同一色，不见雁飞回。
十灰
作者：释函是
朝代：明

去年为春落，今日为春开。万里谁相识，白衣人又来。望穷云鹤影，愁断杏花杯。一自幽香动，群芳梦欲回。
十灰
作者：释函是
朝代：明

同云遍野朔风催，万顷晴光一夕回。惨憺莫愁寒日处，通胧只在暝烟堆。坐久不禁成独往，夜深常觉有人来。春明未必能相似，谁遣繁花寂寞开。
十灰
作者：释函是
朝代：明

含章花事已成灰，为爱寒溪带雪来。一望白山人稳坐，数声清泪梦初回。多情且共三生石，好月相寻绿橘杯。岁岁凌霜君自惜，莫教憔悴北风催。
十灰
作者：释函是
朝代：明

木落烟深孤雁哀，南枝憔悴北枝催。从来春色应无住，空自撩人花绕台。
十灰
作者：释函是
朝代：明

游人欲多折，要傍小瓶开。不知香在手，更觅一枝来。
十灰
作者：释函是
朝代：明

谁催千里集瑶台，朔气萧萧映玉杯。销尽岂如随雾转，有时飘坠碧崔嵬。
十灰
作者：释函是
朝代：明

高低看落处，淅沥竟何来。积坎非邀厚，知危不受摧。借晖分鹭翅，倚素入琼杯。千里何辞远，层峦夕曜开。
十蒸
作者：释函是
朝代：明

万顷看同缟，凭云降复升。到江知是水，近日不成冰。花落疑春妒，光流向夕澄。江寒人欲暮，皓皓自千层。
十蒸
作者：释函是
朝代：明

因高累仞看容易，息影凭空力不胜。荒月自来还自去，更无人待碧崚嶒。
十蒸
作者：释函是
朝代：明

山径横斜好共僧，孤云野鹤碧崚嶒。相看石上寒如此，坐到花残春未曾。澹影情疏应似我，晓风人外若为朋。纸窗竹屋凄清处，一片禅心不可胜。
十蒸
作者：释函是
朝代：明

濛濛万象独凭陵，何物光芒积素凝。面目冷然遗草泽，肝肠如见托崚嶒。若为热处偏成水，不耐寒多竟作冰。自是野人茅舍稳，断桥孤岫一枝藤。
十蒸
作者：释函是
朝代：明

篱落难为色，山寒情不胜。素襟堪对石，幽韵却疑僧。冻腊他年恨，春光昔日曾。霜中谁可念，令我独凭陵。
十蒸
作者：释函是
朝代：明

莫道寒偏妒，多因花欲凌。一自同于雪，方知雪不胜。
十蒸
作者：释函是
朝代：明

阴风吹白羽，皎皎云中澄。谁谓终非水，人言不是冰。
十蒸
作者：释函是
朝代：明

高处凭空折未能，连云带月影崚嶒。谁当错比仙人萼，李白亲传自老僧。
华林送李别驾廷标入觐
作者：释函是
朝代：明

折柬寻僧几日情，俄闻万里逼王程。一官久系皇恩重，三径从抛乐事轻。梅萼渐看帆影远，杏花回首马蹄横。遥知丹石薰风下，野老欣传返旆声。
南康太守伦宣明见过
作者：释函是
朝代：明

山中交臂非今昔，白首谁论世上情。曾到帝乡知士贱，却从林麓觉身轻。寒梅罥雪香弥远，霜竹乘风影倍横。百岁升沉一弹指，看君嬴得学无生。
南海神祠
作者：释函是
朝代：明

祝融神庙千秋祀，圣代封题百粤名。乔木逾深沧海色，巨涛难荡古今情。厓门日月沉珠浦，南越风云俨穗城。几历兴亡香火在，年年铜鼓撼潮鸣。
南阳李鉴湖寄桃杏核各数百颗
作者：释函是
朝代：明

武陵不可入，岂复访蓬瀛。中州有奇士，携家来海滨。选胜丹之丘，侨居最上层。琴书藏石室，鸡犬云中鸣。皇天何辽辽，激烈星辰横。伯氏不吹埙，悽恻泪沾巾。家人怀桑土，扶榇向舂陵。云烟还长空，丘壑付隐沦。墨池后芳泉，紫玉绍金轮。昔居不种桃，始以见厥心。今寄维缃核，千里托中情。释此毋片言，当歌歌不成。重台朱千仞，回渊绿一泓。还将旧时月，相待故山人。松桂寒无恙，莫当桃杏阴。
南雄陆太守同阖郡诸宰官招入华林
作者：释函是
朝代：明

宰官招我下重关，楖栗横肩自去还。爱听三车迟近院，曾先五马入深山。风流况有宗雷并，云外偏宜皎贯閒。愿见久忘朱户贵，麻衣高座鬓毛斑。
南雄陆太守孝山书至却寄
作者：释函是
朝代：明

书至始知游兴阻，迢迢空谷想遐音。多时茎草荣丹壑，此日清风隔碧岑。自笑身形难似鹤，空教松树俨成林。水云上下生涯旧，墨绶何时拂石阴。
卜隐洪岩
作者：释函是
朝代：明

解院寻深隐，洪岩最上关。碧霄怜老拙，高视谢人寰。举世魔风炽，惭予壮志顽。愿生真有道，早慰圣明颜。
又复熊内阁
作者：释函是
朝代：明

目断云林朝复朝，名花珍重待多娇。从教院主眉须堕，为爱寒销把佛烧。
又用叶桐初大士韵
作者：释函是
朝代：明

泠泠清影擘云开，谁傍珠帘石径回。千里有帆应计日，三生无约亦登台。遥天喷雪无留影，洒墨凌空自作堆。寂照已饶张拙韵，攀藤重许到山隈。
又示各山
作者：释函是
朝代：明

损己何曾遂利人，蹉跎七十可怜春。足知尘世无成事，应惜云林暂住身。万古江河犹往复，当时观听自疏亲。迢迢空劫谁为主，莫逐生缘滥夙因。
又酬南康太守伦宣明郡丞李子文
作者：释函是
朝代：明

入岭时维六十七，当当七十尚盘桓。广南望雪头先白，湖上瞻风叶正丹。云间招手劳宗炳，火里煨牛愧懒残。千里珠光摇海岳，益增归思倚栏干。
又酬社中诸子
作者：释函是
朝代：明

因乱离山托海濒，朔风初动水粼粼。三千路阻干戈日，七十年催老病身。慧远几时归净社，宗雷随地识前因。莫辞秉烛烧残夜，鹤唳猿啼梦里频。
双溪探梅
作者：释函是
朝代：明

山色泉声镜里殊，我来梅下意全孤。时人看此浑如梦，千古空传遮一株。
双瓣红梅
作者：释函是
朝代：明

输却微香与雪同，疏斜终日笑东风。秖因世眼妨寒素，放出绯衣不厌重。
双镜楼
作者：释函是
朝代：明

一镜从空出，清光透檐隙。白白入双眸，并作琉璃国。中有五色云，隐显镜中错。四窗常豁然，阳燄生虚室。古称百尺楼，高广非其匹。高出九霄上，俯视犹蜗角。横亘踰八荒，转足失广漠。远睇彭蠡滨，秋水连天白。近枕紫霄高，松竹罗其侧。山晴天气朗，时花爱丽日。百鸟翔且鸣，高低竟晨夕。星月绕榱楹，寒空彻几席。风雨至无时，轰雷震山岳。瞬息复晴霁，万木光通泽。时运无古今，观听有荣落。流览一镜中，双眸自开合。
古冈闻警
作者：释函是
朝代：明

所见非今日，惊闻又一时。天心不厌乱，人事欲何为。薄海旌旗蔽，孤城画角悲。十年尘世外，归梦亦迟迟。
古冈除夕
作者：释函是
朝代：明

忽忽过今夕，迢迢遂去年。空居人世外，犹共岁时迁。野火横星汉，寒鸦落雾烟。江城除夜禁，春色自林泉。
古诗十九首
作者：释函是
朝代：明

我昔在中冓，与君生别离。不识别离苦，宁畏死相思。乃至相思死，始知生别好。秋风入罗帏，萧索哀边草。迢迢天一涯，颜貌在怀抱。奄忽随化迁，痛绝安可道。生亦不相见，情教别到老。魂魄终何之，举头寒月皎。掩户徒沉吟，人生岂长保。西猋捲黄云，白昼扬氛埃。天地一为变，登高望边陲。羌独无良人，胡为久徘徊。念彼邻家妇，掩涕向予哀。红粉怜青春，征衣手自裁。裁就寄沙场，常忧游冶猜。猜则从他猜，中情谁与回。不学白头媪，年年守空帏。天高安可极，海深不足注。斗酒聊为欢，含情伤日暮。人生如旅泊，倾盖皆亲故。晨起东西驰，行行不相顾。人言五陵贵，驱车向官渡。巍巍望高门，衣冠盈道路。李赵列前楹，珠履盛金赂。朝登廉颇堂，夕曳相如阼。所见尽攀龙，转盼浥朝露。第宅何曾易，主宾非昔遇。白云仍在天，波宕洪溟固。俛思胡为来，万里怆回步。穷贱人所厌，岂不慕要津。辞褐事簪绂，得意扬风尘。吹笙连北里，歌钟接南邻。壮心亦云遂，往来多懿亲。讵知松柏侧，垒垒列高坟。生前皆荣贵，死后同贱贫。营营一百年，电火追良辰。何不湛高识，虚舟随吾身。贵贱当有时，俯视如浮云。高阁敞云衢，斥鴳飞不到。奋翅及檐楹，徘徊忽长啸。空梁亦有巢，飓风终夜号。岂不恋主人，中怀限堂奥。翱翔返蓬蒿，大鹏安足告。扶摇九万程，望绝空长悼。鹪鹩惭一枝，饮啄从吾好。御风与乘云，引领非所造。飞飞时复鸣，优游卒此道。万里忽怀归，对景心相违。不耐春花艳，那堪秋草凄。梦里喜还乡，到乡犹此时。花草何曾异，形影终不移。乡关本无情，吾心自欣悲。寸心苟勿忆，古今谁合离。玄鬓伤白头，安车惭奔驰。邈邈江山外，游人空是非。朔猋动幕寒，谷风入户清。秋鹰化春鸠，逐雨求将晴。物候恒因时，人心多不平。富贵无贫交，穷居矢友生。兹道岂从今，慷慨犹虚名。世上赖有此，贤哲终以明。息机勿复言，天下皆陈人。梦觉安足知，夷然乐吾真。乔木不可息，汉女不可思。灼灼桃花夭，家室交相宜。忡忡谓之何，岂不惮愆期。鸿雁鸣雍雍，冰泮良有时。江汜且终悔，白茅慎毋移。芣苢何足采，兔罝吾所知。愿言勖君子，素丝其纰之。幽兰比良朋，临风怀馨香。诗书还昔人，所思在高阳。折花聊以遗，颠倒醉君傍。君醉我独醒，我醉君荒唐。携手上河桥，新条排两行。醉里犹惺惺，髣髴旧残杨。行行莫回顾，踯躅登君堂。千里长相思，畏言恐心伤。尽云天鉴迩，昭昭奚所亲。尽云天听卑，号号如无闻。江汉何滔滔，草木何芸芸。人外有青山，青山多白云。茅茨共麋鹿，宫阙齐秋旻。秋旻不可逼，麋鹿常为群。岂不乐麋鹿，麋鹿犹畏人。万古只如此，始尽介然心。人生必有死，衰迈寻病老。少壮矢四方，驾言向燕赵。笙竽连夜动，娱情不觉晓。有客倾盖交，劝我立身好。中路遽回车，黾勉先贤蚤。荣名勒朝堂，宾从行尘扰。本所获生平，须鬓忽已皓。韩众安可亲，三万亦难保。念此当何为，自托岂无道。衰草曾几何，盼盼春已绿。百草向人欣，黄莺啭深谷。会当秾李期，士女争相逐。晨朝行泥中，日夕贮金屋。恩遇亦靡常，君情多反覆。絺绤不可风，古人其何赎。音响非不谐，悽惋托丝竹。弦断伫遥夜，沉吟空踯躅。秋水照颜鬓，忧多损冰玉。回忆春燕归，感化成衰辱。不如未嫁时，素裳聊以服。极寿鲜至百，城隍故复新。知见留世间，国土迁人民。浩浩阴风吹，凛凛松柏身。已死勿复道，未死谁与陈。未死笑已死，今人犹昔人。智者向我言，人生如浮云。豪杰与圣贤，终焉成灰尘。丹液多所误，浮丘空有名。有酒但须乐，安问毁且成。此语不知道，大道忘身形。彭殇岂足计，玄妙匪其珍。荣枯还大化，所赖吾有心。汎汎难为谋，抚弦鸣素琴。更有游宕子，感化思乡邻。岂知乡中土，亦有松下人。久客伤新死，还家悲旧亲。远道羡村井，故里怜他津。人情相去住，欣戚同一真。知且不可移，格格谁与平。安得庖丁刃，为君易其心。人有百岁忧，所忽在旦暮。今夕不知明，茫茫竟何去。为乐贵及时，景短心难御。神仙如可求，执鞭亦欣慕。缑氏山头鹤，到今过几度。寸阴良足惜，莫以昔人误。宣尼叹逝水，岂为遨游故。崇德在尔躬，绝续起深惧。凉猋起何处，浥露掩朝晞。草色白未已，王孙寒不归。本与我同襟，忽然捐重帏。帏薄梦难同，秖要良人知。自古多行役，亦有回车时。岂不念昔者，新昏情孔痴。情痴焉可久，昔心宁终违。婉转盼今夕，寒月空相随。今夕移他夕，谁知寒月辉。别久音问旷，不疑窗外声。蟢子焉足凭，檐鹊长欺人。月圆忽已缺，暑去寒相因。书来不敢看，恐是遗东邻。尝闻有归期，寒风暗自惊。午梦迎中途，生憎黄莺鸣。修阻谁能料，新心知重轻。万事弗信缘，沉吟空复情。前路岂无知，青云多合离。或当成螮蝀，率尔长阴霾。飘飘万里馀，安得如旧时。昔心犹在怀，意气谁能持。旦夕聊相许，乘风难奋飞。体素所当重，叹息琼树枝。寤寐予勿忘，尔亦应予思。冥冥天宇阔，相见终何期。老妇守罗帏，羞见旧衣裳。谁家游冶儿，不念嫁时妆。红粉倚高楼，因人还自伤。明月为谁皎，清风为谁长。举目皆索怀，不如归中堂。我亦曾少年，忆欢时断肠。幸然决绝蚤，不到悲空床。此心何日止，橘绿柳条黄。
古诗十九首·其一
作者：释函是
朝代：明

我昔在中冓，与君生别离。不识别离苦，宁畏死相思。乃至相思死，始知生别好。秋风入罗帏，萧索哀边草。迢迢天一涯，颜貌在怀抱。奄忽随化迁，痛绝安可道。生亦不相见，情教别到老。魂魄终何之，举头寒月皎。掩户徒沉吟，人生岂长保。
古诗十九首·其七
作者：释函是
朝代：明

朔猋动幕寒，谷风入户清。秋鹰化春鸠，逐雨求将晴。物候恒因时，人心多不平。富贵无贫交，穷居矢友生。兹道岂从今，慷慨犹虚名。世上赖有此，贤哲终以明。息机勿复言，天下皆陈人。梦觉安足知，夷然乐吾真。
古诗十九首·其三
作者：释函是
朝代：明

天高安可极，海深不足注。斗酒聊为欢，含情伤日暮。人生如旅泊，倾盖皆亲故。晨起东西驰，行行不相顾。人言五陵贵，驱车向官渡。巍巍望高门，衣冠盈道路。李赵列前楹，珠履盛金赂。朝登廉颇堂，夕曳相如阼。所见尽攀龙，转盼浥朝露。第宅何曾易，主宾非昔遇。白云仍在天，波宕洪溟固。俛思胡为来，万里怆回步。
古诗十九首·其九
作者：释函是
朝代：明

幽兰比良朋，临风怀馨香。诗书还昔人，所思在高阳。折花聊以遗，颠倒醉君傍。君醉我独醒，我醉君荒唐。携手上河桥，新条排两行。醉里犹惺惺，髣髴旧残杨。行行莫回顾，踯躅登君堂。千里长相思，畏言恐心伤。
古诗十九首·其二
作者：释函是
朝代：明

西猋捲黄云，白昼扬氛埃。天地一为变，登高望边陲。羌独无良人，胡为久徘徊。念彼邻家妇，掩涕向予哀。红粉怜青春，征衣手自裁。裁就寄沙场，常忧游冶猜。猜则从他猜，中情谁与回。不学白头媪，年年守空帏。
古诗十九首·其五
作者：释函是
朝代：明

高阁敞云衢，斥鴳飞不到。奋翅及檐楹，徘徊忽长啸。空梁亦有巢，飓风终夜号。岂不恋主人，中怀限堂奥。翱翔返蓬蒿，大鹏安足告。扶摇九万程，望绝空长悼。鹪鹩惭一枝，饮啄从吾好。御风与乘云，引领非所造。飞飞时复鸣，优游卒此道。
古诗十九首·其八
作者：释函是
朝代：明

乔木不可息，汉女不可思。灼灼桃花夭，家室交相宜。忡忡谓之何，岂不惮愆期。鸿雁鸣雍雍，冰泮良有时。江汜且终悔，白茅慎毋移。芣苢何足采，兔罝吾所知。愿言勖君子，素丝其纰之。
古诗十九首·其六
作者：释函是
朝代：明

万里忽怀归，对景心相违。不耐春花艳，那堪秋草凄。梦里喜还乡，到乡犹此时。花草何曾异，形影终不移。乡关本无情，吾心自欣悲。寸心苟勿忆，古今谁合离。玄鬓伤白头，安车惭奔驰。邈邈江山外，游人空是非。
古诗十九首·其十
作者：释函是
朝代：明

尽云天鉴迩，昭昭奚所亲。尽云天听卑，号号如无闻。江汉何滔滔，草木何芸芸。人外有青山，青山多白云。茅茨共麋鹿，宫阙齐秋旻。秋旻不可逼，麋鹿常为群。岂不乐麋鹿，麋鹿犹畏人。万古只如此，始尽介然心。
古诗十九首·其十一
作者：释函是
朝代：明

人生必有死，衰迈寻病老。少壮矢四方，驾言向燕赵。笙竽连夜动，娱情不觉晓。有客倾盖交，劝我立身好。中路遽回车，黾勉先贤蚤。荣名勒朝堂，宾从行尘扰。本所获生平，须鬓忽已皓。韩众安可亲，三万亦难保。念此当何为，自托岂无道。
古诗十九首·其十七
作者：释函是
朝代：明

别久音问旷，不疑窗外声。蟢子焉足凭，檐鹊长欺人。月圆忽已缺，暑去寒相因。书来不敢看，恐是遗东邻。尝闻有归期，寒风暗自惊。午梦迎中途，生憎黄莺鸣。修阻谁能料，新心知重轻。万事弗信缘，沉吟空复情。
古诗十九首·其十三
作者：释函是
朝代：明

极寿鲜至百，城隍故复新。知见留世间，国土迁人民。浩浩阴风吹，凛凛松柏身。已死勿复道，未死谁与陈。未死笑已死，今人犹昔人。智者向我言，人生如浮云。豪杰与圣贤，终焉成灰尘。丹液多所误，浮丘空有名。有酒但须乐，安问毁且成。此语不知道，大道忘身形。彭殇岂足计，玄妙匪其珍。荣枯还大化，所赖吾有心。汎汎难为谋，抚弦鸣素琴。
古诗十九首·其十九
作者：释函是
朝代：明

老妇守罗帏，羞见旧衣裳。谁家游冶儿，不念嫁时妆。红粉倚高楼，因人还自伤。明月为谁皎，清风为谁长。举目皆索怀，不如归中堂。我亦曾少年，忆欢时断肠。幸然决绝蚤，不到悲空床。此心何日止，橘绿柳条黄。
古诗十九首·其十二
作者：释函是
朝代：明

衰草曾几何，盼盼春已绿。百草向人欣，黄莺啭深谷。会当秾李期，士女争相逐。晨朝行泥中，日夕贮金屋。恩遇亦靡常，君情多反覆。絺绤不可风，古人其何赎。音响非不谐，悽惋托丝竹。弦断伫遥夜，沉吟空踯躅。秋水照颜鬓，忧多损冰玉。回忆春燕归，感化成衰辱。不如未嫁时，素裳聊以服。
古诗十九首·其十五
作者：释函是
朝代：明

人有百岁忧，所忽在旦暮。今夕不知明，茫茫竟何去。为乐贵及时，景短心难御。神仙如可求，执鞭亦欣慕。缑氏山头鹤，到今过几度。寸阴良足惜，莫以昔人误。宣尼叹逝水，岂为遨游故。崇德在尔躬，绝续起深惧。
古诗十九首·其十八
作者：释函是
朝代：明

前路岂无知，青云多合离。或当成螮蝀，率尔长阴霾。飘飘万里馀，安得如旧时。昔心犹在怀，意气谁能持。旦夕聊相许，乘风难奋飞。体素所当重，叹息琼树枝。寤寐予勿忘，尔亦应予思。冥冥天宇阔，相见终何期。
古诗十九首·其十六
作者：释函是
朝代：明

凉猋起何处，浥露掩朝晞。草色白未已，王孙寒不归。本与我同襟，忽然捐重帏。帏薄梦难同，秖要良人知。自古多行役，亦有回车时。岂不念昔者，新昏情孔痴。情痴焉可久，昔心宁终违。婉转盼今夕，寒月空相随。今夕移他夕，谁知寒月辉。
古诗十九首·其十四
作者：释函是
朝代：明

更有游宕子，感化思乡邻。岂知乡中土，亦有松下人。久客伤新死，还家悲旧亲。远道羡村井，故里怜他津。人情相去住，欣戚同一真。知且不可移，格格谁与平。安得庖丁刃，为君易其心。
古诗十九首·其四
作者：释函是
朝代：明

穷贱人所厌，岂不慕要津。辞褐事簪绂，得意扬风尘。吹笙连北里，歌钟接南邻。壮心亦云遂，往来多懿亲。讵知松柏侧，垒垒列高坟。生前皆荣贵，死后同贱贫。营营一百年，电火追良辰。何不湛高识，虚舟随吾身。贵贱当有时，俯视如浮云。
可以终隐二章章十句
作者：释函是
朝代：明

可以终隐，哀我后人。可以终默，谁迪先民。毋尚孤洁，任其爱瞋。四众之式，不淄不磷。深心坚忍，尽未来身。内无系念，外无长物。一瓶一钵，一杖一笠。要行便行，要住便住。无愧古人，无欺后嗣。慎乃典型，永垂来祀。
可以终隐二章章十句
作者：释函是
朝代：明
体裁：四言诗

可以终隐，哀我后人。可以终默，谁迪先民。毋尚孤洁，任其爱瞋。四众之式，不淄不磷。深心坚忍，尽未来身。（一章）内无系念，外无长物。一瓶一钵，一杖一笠。要行便行，要住便住。无愧古人，无欺后嗣。慎乃典型，永垂来祀。（二章）
台阁滩怀时尽
作者：释函是
朝代：明

旅病方思汝，衷怀未可论。所施惭所报，知己重酬恩。滩浅石流疾，秋高霜鬓繁。到山黄叶尽，寒夜感谁存。
叹逝
作者：释函是
朝代：明

天高不可问，人事日荒唐。芳草绿绵密，王孙归渺茫。释子平湖殁，无禅穗石亡。馀生多涕泪，孤雁入寒塘。
吊王勃用达此韵
作者：释函是
朝代：明

高阁凌霄尚壮哉，何人风雨渡江来。影沈湖水秋烟冷，韵遏匡云碧嶂开。多艺如君应薄命，閒情似我亦怜才。遥知万古长天色，一度登临恨一回。
同善邻须识游玉帘泉
作者：释函是
朝代：明

归山不出户，初过玉帘泉。万壑危桥隐，一峰寒瀑悬。何人开石径，引我入云烟。最爱金轮近，閒携三两禅。
听泉
作者：释函是
朝代：明

晨起启山户，长天空一色。俯瞰江山遥，高深靡所极。山上松风喧，猿啸禽虫唧。飞湍走千溪，人语交相集。众响成奔雷，师旷焉足给。仰见烟云流，平观群木立。心随耳目迁，欲返返不得。于焉西阳沉，忽尔万象入。风静树不摇，鸟宿众兽匿。解衣就床眠，远听流泉急。不将双耳迎，涓涓到胸臆。吾臆安可逃，泉声岂当默。上下自乾坤，勿以音象惑。
吴城望匡山
作者：释函是
朝代：明

十年归梦积，一望白云乡。山近江流缓，天空霜夜长。明朝彭蠡水，向夕古松堂。老大深为计，风波不可忘。
吴观察采臣入海云
作者：释函是
朝代：明

乱后军储未易供，百蛮生事欲从容。羽书缓急空筹饷，闾井蠲输赖劝农。赋役尚宽僧户税，寻盟深愧虎溪踪。麻衣身在陪轩冕，秋叶萧萧落远峰。
吾生
作者：释函是
朝代：明

吾生岂不乐，人事转参差。所愿殊未酬，腼腆纡岁时。举世无真人，将以迟初机。愚昧寡所见，异同为是非。道衰绝俦辈，相对强言辞。惧以小人心，翻成爱见悲。久割三界因，恋恋欲何为。先德不可负，后死安可期。垂垂衰病年，饮泪岂自知。绸缪苦不早，叹息贻来兹。
周穆王答歌
作者：释函是
朝代：明

玉台距东土，一瞬分天人。予归岂勿顾，诸夏多人民。含餔帝力忘，百姓谁疏亲。觌面看踌躇，万年犹若今。袅袅瑶流响，亭亭玄圃云。相见不相知，迢遥空梦魂。抗手谢青鸟，毋劳翘昆崙。
和尘异松下春兰诗二首
作者：释函是
朝代：明

春兰松下放，弱质倚松盘。岂易承春暖，曾经怯岁寒。枝蟠香自结，月照影成澜。大树知能护，寻源人共看。花瘦松脂毓，根盘兰叶张。春霜难损色，夜月暗生香。高荫朝昏静，深藏臭味长。仰看云影布，荣落岂相忘。
和尘异松下春兰诗二首·其一
作者：释函是
朝代：明

春兰松下放，弱质倚松盘。岂易承春暖，曾经怯岁寒。枝蟠香自结，月照影成澜。大树知能护，寻源人共看。
和尘异松下春兰诗二首·其二
作者：释函是
朝代：明

花瘦松脂毓，根盘兰叶张。春霜难损色，夜月暗生香。高荫朝昏静，深藏臭味长。仰看云影布，荣落岂相忘。
咏史十二首
作者：释函是
朝代：明

嬴秦溯颛顼，实肇诸大费。治水锡皂游，贻尔大厥嗣。勤周肆封爵，赐之岐西地。陈宝得其雄，将无为秦始。食马三百人，岂直当世利。种德被子孙，威加殄尔类。隆功德所乘，德薄功难再。并一古帝无，六王不足毙。咸阳兵可销，阿房复渡渭。杀旁绝人知，坑儒塞巷议。诗书竟何仇，揭竿岂文字。皇帝传万年，山鬼知一岁。陈胜奋臂呼，万国诸侯至。功成不务德，天命安可系。天下自归仁，乘敝易见泽。长者人共推，况有西楚霸。雄兵号百万，瞋叱皆辟易。背关杀义主，遂为帝王藉。神龙排九霄，风云生羽翮。一败彭城东，折木扬沙石。再出荥阳西，黄屋回剑戟。残暴人天厌，子惠一当百。吕公识微贱，老妪安足覈。君子慎幽邈，小人怀显谪。迩可远在兹，上帝日临赫。英雄各自为，委身矜一掷。若无良与平，东西决晨夕。鸿沟限天堑，龙蛇异窟宅。五年起布衣，成败争毫发。所信维穹苍，穹苍不可绎。抚时崇明德，天心在咫尺。天子起稼穑，卖谷布兵弩。谨厚亦复为，子弟乃安堵。美髯刘将军，大敌猛如虎。三千乘锐奔，百万成尘土。雷雨溢滍川，溺死安足数。功成失伯兄，引过不敢语。三辅喜东迎，汉官今复睹。晨夜趣南辕，几为传吏虏。兼行犯雪霜，惶惑不知所。冰合滹沱河，乃有白衣父。邯郸拔其城，焚谤安行伍。萧王推赤心，铜马获真主。短兵接高厈，突骑胡相距。南郭千秋亭，正位顺群伫。大宝归仁人，万灵赖依怙。抚我谁当仇，元吉自天祐。天命邈难谌，仁暴恒相持。汉室至桓灵，国祚亦孔衰。既生刘豫州，又生操与丕。挟主令天下，荀郭多从之。维我与使君，英鉴谁当欺。不可与争锋，卧龙犹守雌。运会倘默定，鞅掌欲何为。仁人之用心，尽瘁以死期。连营七百里，尝为此辈嗤。孝直即不死，骨肉终难移。丞相真天威，南人无所施。魏延不可用，岂故从坦夷。竟出五丈原，仲达安足窥。有道未必昌，古今长叹咨。奸雄亦有成，圣哲能无疑。曷求所从来，毋为昧当时。治世耻言功，拨乱难为德。周公安足类，国史从来直。考古至隋终，掩卷长太息。江都不可留，群盗势孔亟。神速趣关中，柴师会渭北。贤谋揖军日，一见如旧识。骁雄摄英主，不疑怀敬德。大业率由谁，而乃论嫡立。功薄图自固，嫌忌反成侧。人事上应天，秦分太白出。骑虎竟何从，六月之四日。诸子尚复有，哽咽终无及。泽被在天下，万世悲其质。贫贱无伤心，崇高多险仄。勿生帝王家，此语堪涕泣。捡点作天子，天命不可违。黄袍竟加身，人心奚所私。惭负若之何，清夜终难欺。试以询仁后，处此宜胡为。干戈将揖让，遂古良有之。百姓讵勿恤，残虐当歼夷。事类乖中情，君子之所非。幼主岂独夫，恩遇匪丛疑。姬公苟莫恃，孺子谁与归。申菽其不芳，粪壤以充帷。沧溟胡宁枯，昆崙胡为移。荃蕙化为茅，久旷安足知。赵氏一块肉，三百以为期。微子竟何去，朝鲜闻鹁鸠。箕子托佯狂，为人画九畴。比干谏而死，形骸以为仇。孔圣称三仁，芳躅传千秋。迂哉鲁仲连，一身奚所求。彊秦并六国，不知曾闻否。刻石遍川岳，寻仙穷瀛洲。古今多帝王，东海空悠悠。更有田北平，除芜锄荒丘。管宁终不仕，读书到白头。君都而臣俞，千古瞻清夷。天性不可易，相得宁无时。昏庸弃忠良，芳洁蒙谗讥。不可终如何，若命殆安之。嗟尔楚屈平，忧心亦孔哀。宠眷鲜克终，练要捐尘埃。武关不还辕，余马独徘徊。亲知复弗谐，日暮谁为媒。皇天安足问，云旗空委蛇。终焉从彭咸，江中悲不悲。愤惋匪骨肉，中情恒相随。形骸既勿恤，修名欲何为。灵枢返宵夙，九曜争光辉。章黻晔且煌，旧乡亦有犁。寸心苟不忘，率土皆潢池。日月有明晦，桀挚奚是非。古称鸱夷子，三徙有荣名。仕越谏伐吴，会稽几危倾。反国共忧辱，二岁乃行成。计然策十五，报吴卒以平。横行江淮东，诸侯谁与争。功成受上将，遗书投海滨。致产数千万，齐主闻其名。相齐曾几时，归印辞乡邻。閒行止于陶，贸易兼躬耕。累赀复巨万，中男行杀人。千金不死市，褐器致庄生。长男重弃财，竟以殒其身。贵既不可久，富亦何足陈。人生若朝露，不如贱与贫。去彼复取此，终惭头上巾。天下马上得，不可马上治。陆贾称诗书，尝为汉主詈。新语十二篇，美言令人爱。利弊中当时，亦复令人畏。贤哲贵周身，忧国先防忌。好畤可以家，多买腴田地。家有五男子，橐中装尚在。从侍常十人，十日更相替。极欲数击鲜，千金足一醉。来往公卿间，益增饮食费。声名藉汉廷，不知其所为。禄产既伏诛，孝文新嗣位。大勋归将相，乃谓用其计。世间恕醉人，或当有此事。龙门曾诣阙，献策弗能用。教授河汾间，弟子从之众。累徵更不起，名藉一时哄。风雨足以庇，薄田良堪种。著书可自乐，谈道与人共。假使献策时，大为隋文重。伊吕岂终隐，杨元相伯仲。虽有蛊上心，考槃不可颂。奚似宁北海，山谷长读诵。语不及世间，邴王交磨砻。秖畏彦方知，刑戮安足痛。道路惭拾遗，遐迩返群讼。所负吾不知，行藏有微中。吾爱臧子源，慕义行哭秦。时乖事弗谐，挥戈绝陈琳。瞋目声琅琅，投命毕君亲。陈容起坐侧，激烈气冲巾。宁与臧生死，不同将军生。一日杀二士，坐客泪涔涔。吾爱孔文举，正气淩星辰。鸿名喿海内，兰艾难为林。抚尸诣京兆，哀恻愿相徇。吾爱唐魏徵，努力为良臣。耻君非尧舜，切谏终其身。吾爱狄梁公，北斗南一人。不欲知谮名，俛仰涤素襟。乱政弗逆指，志在归庐陵。脯醢暂适口，供疾维术参。从容将忠款，卒以返唐庭。吾爱武攸绪，弃官隐嵩岑。盛夏居石室，冬巢茅菽深。释服买良田，混俗同耦耕。中宗召问道，再拜还崚嶒。丈夫遇不齐，所贵在寸心。宠辱酬当时，明昧亘中情。屋漏讼秋毫，岂以谋身名。
咏史十二首·其一
作者：释函是
朝代：明

嬴秦溯颛顼，实肇诸大费。治水锡皂游，贻尔大厥嗣。勤周肆封爵，赐之岐西地。陈宝得其雄，将无为秦始。食马三百人，岂直当世利。种德被子孙，威加殄尔类。隆功德所乘，德薄功难再。并一古帝无，六王不足毙。咸阳兵可销，阿房复渡渭。杀旁绝人知，坑儒塞巷议。诗书竟何仇，揭竿岂文字。皇帝传万年，山鬼知一岁。陈胜奋臂呼，万国诸侯至。功成不务德，天命安可系。
咏史十二首·其七
作者：释函是
朝代：明

微子竟何去，朝鲜闻鹁鸠。箕子托佯狂，为人画九畴。比干谏而死，形骸以为仇。孔圣称三仁，芳躅传千秋。迂哉鲁仲连，一身奚所求。彊秦并六国，不知曾闻否。刻石遍川岳，寻仙穷瀛洲。古今多帝王，东海空悠悠。更有田北平，除芜锄荒丘。管宁终不仕，读书到白头。
咏史十二首·其三
作者：释函是
朝代：明

天子起稼穑，卖谷布兵弩。谨厚亦复为，子弟乃安堵。美髯刘将军，大敌猛如虎。三千乘锐奔，百万成尘土。雷雨溢滍川，溺死安足数。功成失伯兄，引过不敢语。三辅喜东迎，汉官今复睹。晨夜趣南辕，几为传吏虏。兼行犯雪霜，惶惑不知所。冰合滹沱河，乃有白衣父。邯郸拔其城，焚谤安行伍。萧王推赤心，铜马获真主。短兵接高厈，突骑胡相距。南郭千秋亭，正位顺群伫。大宝归仁人，万灵赖依怙。抚我谁当仇，元吉自天祐。
咏史十二首·其九
作者：释函是
朝代：明

古称鸱夷子，三徙有荣名。仕越谏伐吴，会稽几危倾。反国共忧辱，二岁乃行成。计然策十五，报吴卒以平。横行江淮东，诸侯谁与争。功成受上将，遗书投海滨。致产数千万，齐主闻其名。相齐曾几时，归印辞乡邻。閒行止于陶，贸易兼躬耕。累赀复巨万，中男行杀人。千金不死市，褐器致庄生。长男重弃财，竟以殒其身。贵既不可久，富亦何足陈。人生若朝露，不如贱与贫。去彼复取此，终惭头上巾。
咏史十二首·其二
作者：释函是
朝代：明

天下自归仁，乘敝易见泽。长者人共推，况有西楚霸。雄兵号百万，瞋叱皆辟易。背关杀义主，遂为帝王藉。神龙排九霄，风云生羽翮。一败彭城东，折木扬沙石。再出荥阳西，黄屋回剑戟。残暴人天厌，子惠一当百。吕公识微贱，老妪安足覈。君子慎幽邈，小人怀显谪。迩可远在兹，上帝日临赫。英雄各自为，委身矜一掷。若无良与平，东西决晨夕。鸿沟限天堑，龙蛇异窟宅。五年起布衣，成败争毫发。所信维穹苍，穹苍不可绎。抚时崇明德，天心在咫尺。
咏史十二首·其五
作者：释函是
朝代：明

治世耻言功，拨乱难为德。周公安足类，国史从来直。考古至隋终，掩卷长太息。江都不可留，群盗势孔亟。神速趣关中，柴师会渭北。贤谋揖军日，一见如旧识。骁雄摄英主，不疑怀敬德。大业率由谁，而乃论嫡立。功薄图自固，嫌忌反成侧。人事上应天，秦分太白出。骑虎竟何从，六月之四日。诸子尚复有，哽咽终无及。泽被在天下，万世悲其质。贫贱无伤心，崇高多险仄。勿生帝王家，此语堪涕泣。
咏史十二首·其八
作者：释函是
朝代：明

君都而臣俞，千古瞻清夷。天性不可易，相得宁无时。昏庸弃忠良，芳洁蒙谗讥。不可终如何，若命殆安之。嗟尔楚屈平，忧心亦孔哀。宠眷鲜克终，练要捐尘埃。武关不还辕，余马独徘徊。亲知复弗谐，日暮谁为媒。皇天安足问，云旗空委蛇。终焉从彭咸，江中悲不悲。愤惋匪骨肉，中情恒相随。形骸既勿恤，修名欲何为。灵枢返宵夙，九曜争光辉。章黻晔且煌，旧乡亦有犁。寸心苟不忘，率土皆潢池。日月有明晦，桀挚奚是非。
咏史十二首·其六
作者：释函是
朝代：明

捡点作天子，天命不可违。黄袍竟加身，人心奚所私。惭负若之何，清夜终难欺。试以询仁后，处此宜胡为。干戈将揖让，遂古良有之。百姓讵勿恤，残虐当歼夷。事类乖中情，君子之所非。幼主岂独夫，恩遇匪丛疑。姬公苟莫恃，孺子谁与归。申菽其不芳，粪壤以充帷。沧溟胡宁枯，昆崙胡为移。荃蕙化为茅，久旷安足知。赵氏一块肉，三百以为期。
咏史十二首·其十
作者：释函是
朝代：明

天下马上得，不可马上治。陆贾称诗书，尝为汉主詈。新语十二篇，美言令人爱。利弊中当时，亦复令人畏。贤哲贵周身，忧国先防忌。好畤可以家，多买腴田地。家有五男子，橐中装尚在。从侍常十人，十日更相替。极欲数击鲜，千金足一醉。来往公卿间，益增饮食费。声名藉汉廷，不知其所为。禄产既伏诛，孝文新嗣位。大勋归将相，乃谓用其计。世间恕醉人，或当有此事。
咏史十二首·其十一
作者：释函是
朝代：明

龙门曾诣阙，献策弗能用。教授河汾间，弟子从之众。累徵更不起，名藉一时哄。风雨足以庇，薄田良堪种。著书可自乐，谈道与人共。假使献策时，大为隋文重。伊吕岂终隐，杨元相伯仲。虽有蛊上心，考槃不可颂。奚似宁北海，山谷长读诵。语不及世间，邴王交磨砻。秖畏彦方知，刑戮安足痛。道路惭拾遗，遐迩返群讼。所负吾不知，行藏有微中。
咏史十二首·其十二
作者：释函是
朝代：明

吾爱臧子源，慕义行哭秦。时乖事弗谐，挥戈绝陈琳。瞋目声琅琅，投命毕君亲。陈容起坐侧，激烈气冲巾。宁与臧生死，不同将军生。一日杀二士，坐客泪涔涔。吾爱孔文举，正气淩星辰。鸿名喿海内，兰艾难为林。抚尸诣京兆，哀恻愿相徇。吾爱唐魏徵，努力为良臣。耻君非尧舜，切谏终其身。吾爱狄梁公，北斗南一人。不欲知谮名，俛仰涤素襟。乱政弗逆指，志在归庐陵。脯醢暂适口，供疾维术参。从容将忠款，卒以返唐庭。吾爱武攸绪，弃官隐嵩岑。盛夏居石室，冬巢茅菽深。释服买良田，混俗同耦耕。中宗召问道，再拜还崚嶒。丈夫遇不齐，所贵在寸心。宠辱酬当时，明昧亘中情。屋漏讼秋毫，岂以谋身名。
咏史十二首·其四
作者：释函是
朝代：明

天命邈难谌，仁暴恒相持。汉室至桓灵，国祚亦孔衰。既生刘豫州，又生操与丕。挟主令天下，荀郭多从之。维我与使君，英鉴谁当欺。不可与争锋，卧龙犹守雌。运会倘默定，鞅掌欲何为。仁人之用心，尽瘁以死期。连营七百里，尝为此辈嗤。孝直即不死，骨肉终难移。丞相真天威，南人无所施。魏延不可用，岂故从坦夷。竟出五丈原，仲达安足窥。有道未必昌，古今长叹咨。奸雄亦有成，圣哲能无疑。曷求所从来，毋为昧当时。
咏木兰花
作者：释函是
朝代：明

翛然高倚松杉上，白比梅花广大身。赤体凌霜寒彻骨，多情含睇暗怜春。似嫌弱质惭倾国，独许微香稍近人。莫以繁枝掩冰雪，藐姑丛里绝芳尘。
咏镜示诸子二首
作者：释函是
朝代：明

面目分明不是他，光辉常满隐朝霞。当台影落无人处，夜半流莺到碧纱。见头狂走实堪怜，尽日东西影里旋。珍重颜容须自惜，莫教冷落在人前。
咏镜示诸子二首·其一
作者：释函是
朝代：明

面目分明不是他，光辉常满隐朝霞。当台影落无人处，夜半流莺到碧纱。
咏镜示诸子二首·其二
作者：释函是
朝代：明

见头狂走实堪怜，尽日东西影里旋。珍重颜容须自惜，莫教冷落在人前。
哭千山剩人法弟三首
作者：释函是
朝代：明

鸰原北望雾云重，白草堆中古寺松。万里谁教还马革，千山今复号熊峰。死当边野非吾意，终误才名惜此宗。椎拂纵横知负汝，白头吟些欲何从。乌玄鹄白尽乾坤，侠骨平心欲并论。至性自应投绝域，深悲何必恨中原。十年膻雪酬先泽，七刹幢铃答后昆。觉范子卿终一死，空馀骸骨吊关门。断舌何年悟世亲，虚庭六月忆天人。徘徊行处蛮烟旧，想像空山塞雪新。匣里恩书缄碧血，碛中遗履拜黄尘。临风俯仰惭孤调，愁对秋高白雁翷。
哭千山剩人法弟三首·其一
作者：释函是
朝代：明

鸰原北望雾云重，白草堆中古寺松。万里谁教还马革，千山今复号熊峰。死当边野非吾意，终误才名惜此宗。椎拂纵横知负汝，白头吟些欲何从。
哭千山剩人法弟三首·其三
作者：释函是
朝代：明

断舌何年悟世亲，虚庭六月忆天人。徘徊行处蛮烟旧，想像空山塞雪新。匣里恩书缄碧血，碛中遗履拜黄尘。临风俯仰惭孤调，愁对秋高白雁翷。
哭千山剩人法弟三首·其二
作者：释函是
朝代：明

乌玄鹄白尽乾坤，侠骨平心欲并论。至性自应投绝域，深悲何必恨中原。十年膻雪酬先泽，七刹幢铃答后昆。觉范子卿终一死，空馀骸骨吊关门。
哭开先山鸣禅师
作者：释函是
朝代：明

双髻真风在及门，十年铃铎报师恩。名山我遂失良友，先席谁堪托后昆。林白鸟哀深院寂，香残云暗几僧存。洪波自古撼冥壑，入水长人岂易论。
哭法纬济同学
作者：释函是
朝代：明

同出师门愧弟兄，烽烟几岁梦魂惊。悲离已作他生事，悼往终伤此日情。白鹤何年归华表，黄岩依旧在湓城。一杯清茗将双泪，千里遥称妙喜名。
哭澹归
作者：释函是
朝代：明

人生莫不死，既死安可伤。形役一百年，终归无何乡。况已六十七，讵足论短长。所伤法运衰，死者皆贤良。法眼在一时，岁月多荒唐。波旬入人心，善观其向方。狂者中以名，狷者与世忘。忘世非佳士，徇名岂道望。名反以利终，菽林杂兰芳。斯人向予言，相对生悲凉。已矣无真人，少壮犹茫茫。掩户坐晨夕，泪血沾巾裳。
哭澹归释子二首
作者：释函是
朝代：明

忆别山堂意黯然，相期隔岁返林泉。木兰花发诗频寄，山菊霜零梦已先。僧史未酬当世业，道风空付后人传。普贤行愿谁如汝，长子于今永绝弦。爱物情深转似瞋，随缘衣钵散僧贫。生营狮座酬初志，死塔他山见夙因。每念孤怀真类我，尝于岐路愧求人。师资相搆何期合，百劫千生两认真。
哭澹归释子二首·其一
作者：释函是
朝代：明

忆别山堂意黯然，相期隔岁返林泉。木兰花发诗频寄，山菊霜零梦已先。僧史未酬当世业，道风空付后人传。普贤行愿谁如汝，长子于今永绝弦。
哭澹归释子二首·其二
作者：释函是
朝代：明

爱物情深转似瞋，随缘衣钵散僧贫。生营狮座酬初志，死塔他山见夙因。每念孤怀真类我，尝于岐路愧求人。师资相搆何期合，百劫千生两认真。
哭石鉴覞子
作者：释函是
朝代：明

八旬万里望寒原，倚杖山堂笑语温。欲启蒋生当日径，俄招宋玉百年魂。孤松日暮怜归鹤，断壑春深泣夜猿。从此掩关忘岁月，不知谁是我儿孙。
哭阿字无子二首
作者：释函是
朝代：明

珠江绝袂几伤神，千里归山尚早春。离合分明今日事，行藏谁定刹尘身。失群鸿雁高飞急，背水将军转战频。力尽势穷还法运，一条直路出风尘。法界何曾有短长，长生路上见参商。馀年频送春花落，掩室都忘秋叶黄。万里寒空人寂寂，千峰残月晓苍苍。箜篌妙指无宵昼，却教门庭事更忙。
哭阿字无子二首·其一
作者：释函是
朝代：明

珠江绝袂几伤神，千里归山尚早春。离合分明今日事，行藏谁定刹尘身。失群鸿雁高飞急，背水将军转战频。力尽势穷还法运，一条直路出风尘。
哭阿字无子二首·其二
作者：释函是
朝代：明

法界何曾有短长，长生路上见参商。馀年频送春花落，掩室都忘秋叶黄。万里寒空人寂寂，千峰残月晓苍苍。箜篌妙指无宵昼，却教门庭事更忙。
哲乔禅人之殁也欲吊不果诗以哀之
作者：释函是
朝代：明

云烟缥渺暗双林，一望踟踌泪满襟。我也不曾道生死，终教难免扣门心。
唐朴非有北上便道入山之订久候不至
作者：释函是
朝代：明

遥望锦帆过急湍，短章裁就寄长安。已开山阁延朱履，却讶香尘隔玉鞍。秋草定沾朝露湿，黄花空送夕阳残。八方辐辏春风暖，谁信柴门雪夜寒。
喜光半入山
作者：释函是
朝代：明

萧条瓢笠出严城，破寺相寻物外情。笑我溪流黄叶乱，赚谁谷口白云轻。十年有梦山何在，深树无人雁过声。莫是秋原戎马急，却教白发闭门生。
喜晴
作者：释函是
朝代：明

清晨一开户，澄霁如平时。不减青山色，多添绿树姿。白云归洞急，红日上梢迟。策杖园林外，鹧鸪啼向谁。
喜枯吟还山
作者：释函是
朝代：明

不是怨离别，前途非所知。所忧在吾道，世路安足悲。冬徂春复暖，杳然无来期。桃柳覆曲栏，鸟雀鸣繁枝。对景每独坐，虚堂席毳帏。童子报归人，未语先解颐。相见空复情，掩泪恨去时。丈夫贵肝膈，匪石终难移。岂无众卉芳，乔松古壑宜。千尺映危楼，迢迢与世违。夙志非懒瓒，今昔伤淳漓。口舌畏异同，长贫托海湄。怪石丛高林，益励霜雪姿。
喜泽萌来自开先并示尘异时尘异偶患哑
作者：释函是
朝代：明

万机休罢付雷同，买得青山湖水东。乞食暂迂戎马外，耕田先指霭云中。千两黄金难买哑，一生白眼拚教聋。渐看人事多疑信，却有吾侪自远从。
喜老父薙发
作者：释函是
朝代：明

七十方离俗，皤然成老僧。人间犹父子，世外得亲朋。底事商尘劫，清宵共佛灯。隐峰曾有妹，先此乐仍仍。
喜诃衍还山
作者：释函是
朝代：明

入山将午食，风暖日光迟。乍别惊予瘦，归来爱汝痴。渐深杨柳色，应长薜萝思。观世同春梦，閒心欲付谁。
喜谢伯子司农入山
作者：释函是
朝代：明

历落交游三十年，秋风相见海潮边。频经祸乱君能老，暂阅穷愁诗亦传。黄土终归当世士，绿萝深绕几生缘。萧萧古木寒山静，胜事空知晚更怜。
喜阿字归自沈阳
作者：释函是
朝代：明

去从湓水趋辽左，归背幽燕入岭东。三年云月何曾别，万里溪山自昔同。踏雪但知陵寝在，逢人休道子卿穷。生还已是吾门幸，休向关门怨朔风。
喜陆太守孝山长斋因其生日作诗四首寄之
作者：释函是
朝代：明

山中传好信，数月已长斋。悟物知生事，平情近道怀。幅巾称弟子，梵呗响庭阶。更忆莲池上，刍言次第谐。公堂宁碍道，隐几忽闻雷。侧耳承谁力，古人今再来。竹声和午磬，云影落香台。寂寞官斋里，居然万壑回。谁云吾道隘，太守近能禅。视事经坛外，观心晓箭前。护生先茹澹，息讼共清缘。多士南州遍，弦歌钟梵边。悲心犹及物，窒欲见初生。寂感于何兆，形骸空有名。一身从隐显，万汇托生成。月落秋潭夜，分明雁过声。
喜陆太守孝山长斋因其生日作诗四首寄之·其一
作者：释函是
朝代：明
体裁：五言律诗

山中传好信，数月已长斋。悟物知生事，平情近道怀。幅巾称弟子，梵呗响庭阶。更忆莲池上，刍言次第谐。
喜陆太守孝山长斋因其生日作诗四首寄之·其三
作者：释函是
朝代：明

谁云吾道隘，太守近能禅。视事经坛外，观心晓箭前。护生先茹澹，息讼共清缘。多士南州遍，弦歌钟梵边。
喜陆太守孝山长斋因其生日作诗四首寄之·其二
作者：释函是
朝代：明

公堂宁碍道，隐几忽闻雷。侧耳承谁力，古人今再来。竹声和午磬，云影落香台。寂寞官斋里，居然万壑回。
喜陆太守孝山长斋因其生日作诗四首寄之·其四
作者：释函是
朝代：明

悲心犹及物，窒欲见初生。寂感于何兆，形骸空有名。一身从隐显，万汇托生成。月落秋潭夜，分明雁过声。
喜陈法楫过山堂
作者：释函是
朝代：明

寂寂山堂戎马外，何人负笈入云林。尝因乱世得高士，岂为忧贫生道心。秋雨窗虚寒色渐，晚钟人定野情深。身前身后茫茫里，珍重垂杨倒夕阴。
喜雀吟
作者：释函是
朝代：明

净成喜雀不见喜，日日噪檐贫似水。水贫流入溪，溪流直到蠡湖止。湖水随风吹，北风吹上滩头逢石齿，舟破货沉贾客死。风息顺流入大江，江水深无底，多凶少吉何时已。水富岂如贫，山中一勺青无滓。数杯雨前香，一任喜雀噪檐，日高僧不起。
喜雨
作者：释函是
朝代：明

九旬淋雨少，一夜足三秋。凿石引千尺，迢遥下林丘。接竹竟至炊，聊以息担头。汤茗既以丰，亦复滋田畴。山客愿易足，稻蔬无多求。翛然天地内，一饱忘百忧。山色可饫目，耳醉泉风飕。信手随乌藤，濯足沧江流。百骸各自娱，岂更羡王侯。王侯学我易，难逢林下休。举眼渔樵人，将无为我俦。
四季雁四首
作者：释函是
朝代：明

柳线初垂归计忙，平沙万里是吾乡。休言南国劳生事，不度潼关漫度量。黄云如雾旧生涯，回首南洲道路赊。饮啄已为忘客苦，飞鸣不觉夕阳斜。西风初动望衡阳，却怪衔芦机未忘。斜度大江秋水怯，一行倒影入寒塘。楚原千里稻粱肥，掩映芦花好息机。犹自孤鸿深夜戍，一声高向白云飞。
四季雁四首·其一
作者：释函是
朝代：明

柳线初垂归计忙，平沙万里是吾乡。休言南国劳生事，不度潼关漫度量。
四季雁四首·其三
作者：释函是
朝代：明

西风初动望衡阳，却怪衔芦机未忘。斜度大江秋水怯，一行倒影入寒塘。
四季雁四首·其二
作者：释函是
朝代：明

黄云如雾旧生涯，回首南洲道路赊。饮啄已为忘客苦，飞鸣不觉夕阳斜。
四季雁四首·其四
作者：释函是
朝代：明

楚原千里稻粱肥，掩映芦花好息机。犹自孤鸿深夜戍，一声高向白云飞。
四支
作者：释函是
朝代：明

孤芳无地足栖迟，木落溪寒又一时。瘦骨且随岩壑老，素香不使水云知。濛濛太古几忘岁，寂寂空林欲待谁。倚石自怜霜雪意，百年春色正相期。
四支
作者：释函是
朝代：明

寒色拥千树，寻香只一枝。何因重攀折，欲识树上时。
四支
作者：释函是
朝代：明

永夜沈沈闻折枝，空山如在百重围。佛灯初暗纸窗白，香篆将残磨衲知。十里江楼寒吹蚤，孤舟沙岸苦吟迟。因兹忆起平生事，万虑消停鬓已丝。
四支
作者：释函是
朝代：明

洗尽铅华欲付谁，风烟凄断月明迟。莫愁春到先摇落，更有深春摇落时。
四支
作者：释函是
朝代：明

漠漠同云向夕垂，千门万户锁寒炊。落花一片能潜化，何况芳林绝路岐。
四支
作者：释函是
朝代：明

独秀一林悄，寒山薄暮思。风烟愁见晚，桃李恨生迟。观世疑空劫，论交与古期。莫云春渐暖，应记未开时。
四支
作者：释函是
朝代：明

玉尘散林薄，半上古松枝。枝压愁将折，尘宵曾几时。
四支
作者：释函是
朝代：明

龙山惊险峻，云路慎挤推。压颓愁地轴，飘落念天涯。低易填沟壑，高多折干枝。看穷残腊景，茅屋欲深移。
四月雨中即事
作者：释函是
朝代：明

风雨飘摇茅舍欹，日长寒灶午炊移。山中乞士方离院，江上归帆已过时。播谷预占今岁早，种瓜须记去年迟。商量浩浩成何语，羞听黄莺啼短篱。
四豪
作者：释函是
朝代：明

万卉休穷腊，孤芳此独劳。枯藤发寒燄，春色动林皋。雪暗光逾满，云低影自高。萧条生理别，方啸北风号。
四豪
作者：释函是
朝代：明

姓名终不入离骚，留与云烟援彩毫。岩壑何曾有霜雪，春风吹落尽蓬蒿。幽葩吐处阳和动，素蕊残时青草高。自是韶华成代谢，遐心无耐听松涛。
四豪
作者：释函是
朝代：明

砌上埋黄叶，云中挥白毫。落瓶珠萼细，笼树玉山高。未暇裁寒练，何曾失宝刀。飘零愁背日，回照莫成劳。
四豪
作者：释函是
朝代：明

糁粉轻飞二月高，扑空如涌海云涛。瑕销白璧全欺赵，色儗麻衣却笑曹。不薄青萝凝夏谷，定飘纨扇湿春袍。暖堂何似寒岩迥，夜夜风檐映玉毫。
四豪
作者：释函是
朝代：明

练丝千缕何劳泣，逵路茫茫真欲号。拚教寂寞山头望，不是扬雄谁载醪。
四豪
作者：释函是
朝代：明

走马春郊早，探花问冻醪。花醒人欲醉，笑杀五陵豪。
四豪
作者：释函是
朝代：明

难知休讶一枝高，出手何辞待雪劳。花落更应期子熟，莫教人羡武陵桃。
四豪
作者：释函是
朝代：明

鸟绝山雾起，日沈云影高。微风吹玉屑，不上懒瓒袍。
因乱奉母蕉林阿字频为省视感而赋诗
作者：释函是
朝代：明

乱离惭我母，辛苦赖人将。影息秋畦近，钟鸣蕉叶长。山中一食暇，林外几家忙。因数振嚣俗，超然及上皇。
因侯若孩寄匡山蠡云
作者：释函是
朝代：明

十载匡山梦，因君寄短吟。为停彭蠡楫，一讯虎溪音。塔影千岩出，松关积雪深。寒灰犹可拨，欲避俗人寻。
因峰顶侍者偶忆往事走笔寄晦林禅师二首
作者：释函是
朝代：明

博峤经营三十年，儿孙无力愧前贤。当时只道山头在，回首斜阳草漫芊。何年交臂频相失，忆别家山恼乱中。三峡桥头逢信使，不辞千里寄同风。
因峰顶侍者偶忆往事走笔寄晦林禅师二首·其一
作者：释函是
朝代：明

博峤经营三十年，儿孙无力愧前贤。当时只道山头在，回首斜阳草漫芊。
因峰顶侍者偶忆往事走笔寄晦林禅师二首·其二
作者：释函是
朝代：明

何年交臂频相失，忆别家山恼乱中。三峡桥头逢信使，不辞千里寄同风。
因老母南还寄酬王说作
作者：释函是
朝代：明

佳诗劳远锡，又是一年馀。无意为疏节，行人落报书。故园应不改，深谷已成居。幸自归慈氏，知君待敝庐。
固穷吟三首
作者：释函是
朝代：明

近来有个固穷法，只是堆堆不著忙。闻说栖贤无米爨，但教伸手向村坊。须信出门便是草，端居蓬岛控遐荒。饶他丰俭终当尽，尧舜垂裳帝力忘。修行到老空馀我，我是人间倔僵僧。水草东西随分过，不干名利日腾腾。
固穷吟三首·其一
作者：释函是
朝代：明

近来有个固穷法，只是堆堆不著忙。闻说栖贤无米爨，但教伸手向村坊。
固穷吟三首·其三
作者：释函是
朝代：明

修行到老空馀我，我是人间倔僵僧。水草东西随分过，不干名利日腾腾。
固穷吟三首·其二
作者：释函是
朝代：明

须信出门便是草，端居蓬岛控遐荒。饶他丰俭终当尽，尧舜垂裳帝力忘。
圣人一章章十句
作者：释函是
朝代：明

圣人无己，谁当宝几。万象体玄，圆鉴自尔。缘感普周，而恒处此。慎汝后昆，勿立规矩。
培牡丹
作者：释函是
朝代：明

名花逊牡丹，色香皆第一。珍重花开时，灌溉先秋日。沃土培根株，尘坌非所择。香臭本殊途，忻厌互施设。用厌以为忻，即臭成香洁。物理无美恶，人心有同别。君子道岂常，仁智分畛域。万类同一花，芳秽待时节。忘秽得花情，爱花因人热。随世呼马牛，倒想何能及。但看春明林，我心终匪石。
壬戌除夕
作者：释函是
朝代：明

雪月霜风岁岁同，溪南山北有无中。目前秖是劳生事，梦后谁论造化功。送腊梅花寒已彻，迎春椒叶气初融。人间此夕忙如市，依旧明朝日出东。
壬辰元旦
作者：释函是
朝代：明

山门瑞气入初年，龙象齐瞻古殿前。曙色渐回春树影，云衣常带篆炉烟。依微村岸行人少，寂寞川原归雁连。举额但祈戎马息，林泉无事日安禅。
壬辰除夕
作者：释函是
朝代：明

万里津梁归此夕，几人心事付初年。初年犹是近村寺，此夕竟同寒戍天。梦里云山应不改，客中岁月已徒然。何堪更忆匡庐旧，暮梵晨钟古木边。
复梁同庵庞若云两居士
作者：释函是
朝代：明

恍惚百年容易尽，尚存一刻岂徒然。与君今日为期约，莫是三生石上缘。
复熊鱼山内阁呈偈
作者：释函是
朝代：明

山头花鸟涧边人，松韵长吟石作邻。檀越近遗新脱粟，今年不似去年贫。
复生松四首
作者：释函是
朝代：明

太薇夙植岁寒心，移覆祇园大树阴。不向人间轻一死，鸾溪桥北早成林。八十年前事莫论，轻烟重见吐灵根。磊磊满腹谁堪委，历尽冰霜到石门。莫誇地久与天齐，偃盖谁为树下栖。更欲影连高顶上，龙蛇千尺动辰奎。神爽登临匪一丘，万年香火肇青牛。遥思负铁人何在，十里香回紫柏秋。
复生松四首·其一
作者：释函是
朝代：明

太薇夙植岁寒心，移覆祇园大树阴。不向人间轻一死，鸾溪桥北早成林。
复生松四首·其三
作者：释函是
朝代：明

莫誇地久与天齐，偃盖谁为树下栖。更欲影连高顶上，龙蛇千尺动辰奎。
复生松四首·其二
作者：释函是
朝代：明

八十年前事莫论，轻烟重见吐灵根。磊磊满腹谁堪委，历尽冰霜到石门。
复生松四首·其四
作者：释函是
朝代：明

神爽登临匪一丘，万年香火肇青牛。遥思负铁人何在，十里香回紫柏秋。
复生松用谢秋水韵
作者：释函是
朝代：明

铁干嗟犹在，相看各自怜。冰霜还暮岁，泽溉不乘权。吊古成今日，伤生忆往年。祇须同后死，珍重未凋前。
复风幡堂旧趾
作者：释函是
朝代：明

梦断风幡不可寻，虚堂犹见古人心。一池春水临高阁，十亩荒烟想故林。人事暗销芳草尽，道情偏共乱云深。月明此地知何限，薄影横窗曾几吟。
夏日与刘见颙王入闻阿字无方白庵须识诸子小坐山亭
作者：释函是
朝代：明

古木森森直似春，茅檐土屋自为亲。从来隐几几忘我，今日空山喜见人。顿入钟声一觉里，悟将云影百年身。相期更有千峰在，莫雨朝晞应未贫。
夏日书怀
作者：释函是
朝代：明

云里无家何处归，平生踪迹尚依依。休心阅世机常钝，拙算投林愿亦违。入梦青山一榻稳，逢人丹荔半餐肥。乱离不作终朝计，潦倒浓阴暂解衣。
夏日即事
作者：释函是
朝代：明

荒山无一事，当户数松疏。夜短眠不足，日长饥有馀。风声撼林谷，雨气浸庭除。对此莫须惜，解襟空自娱。
夏日李晓湘司寇尹恒复中翰见过和晓湘作
作者：释函是
朝代：明

遗老相携访僻居，水清山浅混樵渔。投閒赖有霜筠寺，祇对难酬竺尚书。密树池边聆好语，孤烟墟上送回车。临门再订重来往，三伏林间风有馀。
夏日雨后
作者：释函是
朝代：明

木桥人初度，云树尚微茫。持此幽閒意，如闻兰蕙香。风轻帘欲动，荷静院生凉。午睡梦方足，一声清磬长。
夜坐
作者：释函是
朝代：明

云散青霄露碧空，何如片片罥玲珑。但知彻体无遮处，月落平原万里同。
大云寺监院睹者五十一二首
作者：释函是
朝代：明

五十年前事若何，于今特地且誵讹。便休欲更教谁识，倚笑春风不较多。尺蠖之屈以求信，闭户青山足净因。一句分明无量寿，莲华瓣瓣口中春。
大云寺监院睹者五十一二首·其一
作者：释函是
朝代：明

五十年前事若何，于今特地且誵讹。便休欲更教谁识，倚笑春风不较多。
大云寺监院睹者五十一二首·其二
作者：释函是
朝代：明

尺蠖之屈以求信，闭户青山足净因。一句分明无量寿，莲华瓣瓣口中春。
大道曲
作者：释函是
朝代：明

谁著紫罗襦，据床弹琵琶。意在市中人，声声到日斜。系马垂杨下，停车傍酒家。曲调岂关手，闻音多叹嗟。将军笑不言，彼此争奈何。年年春日媚，日日门前花。相识不相识，满目空尘沙。悠悠大道间，古树临长河。
大雪开帘看牡丹台
作者：释函是
朝代：明

无赖病夫朝尚眠，不知风雪霁长天。千重珠网开丹壑，几树珊瑚种玉田。看去已忘今日后，坐来殊笑数年前。孤怀却喜无人对，静抱寒襟花叶边。
夭凤
作者：释函是
朝代：明

鷟鸑初生未解飞，双眸炯炯羽毛稀。发声震岳惊群鸟，昂首淩空撼落晖。尤物自来人欲杀，灵姿巧遇命偏违。梧桐世上多疑误，九万云霄好息机。
奉侍长庆老人高泉晚步诗示随行诸衲
作者：释函是
朝代：明

早春乘兴午风温，树里行人望远村。回首忽惊新客邸，乱坡如出旧郊原。巍然硕果吾师在，蔚尔新枝若辈存。溪鸟一鸣山尽绿，百年此日竟谁论。
奉柬制府董公
作者：释函是
朝代：明

忆昔鸾溪绍祖山，时荒分卫荷隆颁。出门倚杖惭僧服，避地移茅入庾关。洪府远闻江路静，孤峰仍逐使臣还。寅缘一望孙弘阁，七载衔恩想像间。
如是居忆椒园用憨山韵
作者：释函是
朝代：明

川原历乱欲谁归，独有山人到竹扉。恍忽旧时梅影冷，似曾寒坐月华微。百年人事空潭影，一夕云林孤雁飞。特地不堪重话处，倚栏顿尔发清机。
妙峰禅人住静潭山乞诗示此
作者：释函是
朝代：明

一茅缚就放身眠，万事从他在目前。须信隔垣人有耳，莫教长啸白云边。
妙峰禅人六十一
作者：释函是
朝代：明

周天甲子从头起，人事今年异昔年。白发不须愁渐夥，青莲多著老金仙。
妙静主呈船子颂却示
作者：释函是
朝代：明

沧茫巨浸浪滔滔，只怕无风自著篙。多少弄潮人在岸，等閒馀韵落波涛。
姚大参亦若儗僦居太平舟次相见率尔有赠
作者：释函是
朝代：明

曾因避世入丹丘，北望衡阳几度秋。乱后将家依幕府，归途访旧过汀洲。谷口残莺啼柳暗，石门斜日映江流。看云休逐三川远，却指乡关在豫州。
姚梦峡生日戏赠
作者：释函是
朝代：明

三十四年前，当知亦偶然。胡为于此日，更欲贺初年。雁过长空澹，江摇寒日圆。一生魂梦里，荣落在谁边。
子规
作者：释函是
朝代：明

已知宫阙生芳草，犹抱愁心泣夕阳。无那东风增惆怅，有时寒雨助凄凉。声随流水涓涓远，血染残红黯黯伤。莫向山斋悲旧苑，晓钟微月梦初长。
孔子
作者：释函是
朝代：明

尧舜禹汤文，直接尼山丘。原道本乎中，未发当何求。喜怒哀乐时，一簇破青眸。尚论古之人，机括能不谋。万祀有真诠，焉敢同悠悠。人伦百世师，我亦曾侧修。穷达各有道，体用宁相仇。愿言有国家，上下其率由。
孝子吟
作者：释函是
朝代：明

我有一孝子，不幸先我死。子死父为瘗，父死当谁理。今年七十四，建立犹未已。法界如转环，谁起复谁止。努力且向前，有事如无事。无事即坐禅，有事随时处。处到没遮阑，两脚捎空去。生死与涅槃，大众留不住。违顺争目前，身后还归汝。顺亦汝心生，违亦汝心起。生起即为因，形影相依倚。法空汝不空，有无成妄计。先佛曾有言，慎莫信汝意。
孝山太守入丹霞阻雨建封滩
作者：释函是
朝代：明

閒似青山忙似城，若为离合倍关情。东风欲送石门影，椒雨仍留屐齿声。云掩春灯山路寂，浪高官舫夜江明。此心久已成相见，魂梦何劳两地生。
季春书怀
作者：释函是
朝代：明

山静无人到，春深鸟不知。少眠怜夜短，多病厌身危。不觉夕阳下，空嗟朝槿迟。双眸青复白，岂敢忆当时。
孤吟三首
作者：释函是
朝代：明

道衰无侣自孤吟，时向林间坐夜深。情见两忘谁共语，等閒辜负昔人心。草深堂下日沉沉，铁壁银山若个任。晚近不生真法器，床头高挂伯牙琴。不是无心为后昆，都缘惭负昔时闻。羚羊挂角无踪迹，一簇金羁向白云。
孤吟三首·其一
作者：释函是
朝代：明

道衰无侣自孤吟，时向林间坐夜深。情见两忘谁共语，等閒辜负昔人心。
孤吟三首·其三
作者：释函是
朝代：明

不是无心为后昆，都缘惭负昔时闻。羚羊挂角无踪迹，一簇金羁向白云。
孤吟三首·其二
作者：释函是
朝代：明

草深堂下日沉沉，铁壁银山若个任。晚近不生真法器，床头高挂伯牙琴。
孤松和诸子作因忆归宗复生松
作者：释函是
朝代：明

寒影敛幽壑，涛声响万山。一株非我意，孤韵共人閒。干入春云里，枝横夜月间。鹤巢应未改，犹待老僧还。
孤雁
作者：释函是
朝代：明

北风吹雪白纷纷，孤雁南飞紫塞分。顾影每怜江上水，贪程不见岭头云。稻粱汝亦甘为客，寒暑谁当念失群。春到自知沙漠阔，远天嘹喨独峰闻。
孤雁
作者：释函是
朝代：明

数年闻雁声，感慨多所系。今年声愈悽，一雁落天际。念彼百千雁，存没何能计。哀此一雁孤，一去不知岁。羽毛亦自美，江山岂不丽。死生物之常，何地不足瘗。所伤共一群，先后终难逮。薄影沉西江，秋风吹浪细。江月夜夜寒，不敢翘清霁。
宛转歌
作者：释函是
朝代：明

春中花盛开，暄风集崇台。爽气朗襟袖，白昼净尘埃。如此良辰何，看看欲徘徊。徘徊还自问，人生当几回。荆棘生高坟，雨雪空皑皑。今我不惜阴，后人徒见哀。后人复如我，展转成劫灰。劝君濯渊鉴，静言观从来。春花与秋实，荣落时见摧。观彼荣落时，我心当何持。莫以琴瑟娱，逐乐忘归期。斗酒虽云欢，万岁谁相知。何不趁芳华，百情聊以移。
容瞻公见访
作者：释函是
朝代：明

忽传谷口贵公来，入座乡书次第开。同籍故人从帝阙，及门官舫过湘台。山深江阔何年极，雁去云飞此日催。更嘱陶潜须纵酒，荒芜松菊易成哀。
宿诃林
作者：释函是
朝代：明

不到诃林久，悠然钟磬音。战争成佛地，云树几人心。画角孤城暮，春风古殿深。徘徊今夜梦，依旧在长林。
寄南康伦宣明太守
作者：释函是
朝代：明

津梁远托济时艰，屡辱荣施动老颜。世乱一丘难稳住，情高千里欲将还。真僧只合依深壑，谋食惟应自种山。更乞大贤终盼睐，紫霄容我永投閒。
寄姚六康
作者：释函是
朝代：明

因僧乞食下彭湖，试问陶公忆我无。去岁绿杨仍在目，今朝黄鸟已频呼。晴烟客棹诗能苦，春雨官斋酒再沽。独有白头人怅望，深山何处望双凫。
寄姚石埭六康
作者：释函是
朝代：明

北望金城思渺然，寒蒲新柳夕阳天。遥山雁去三千里，独树莺啼四五年。官阁联诗知政暇，宦情如水记生前。故园更有樨香在，莫学渊明醉菊边。
寄尘异但侍元
作者：释函是
朝代：明

买断青山长白云，閒栽桃李两溪分。别来樵径新松竹，忆去篱笆旧见闻。伫立不堪人境异，遥看空见水天文。谁能千里谋晨夕，归掩柴扉寄与君。
寄尹恒复中书
作者：释函是
朝代：明

踪迹浮沉忆鬓华，当时文社几周遮。辞山客久依残寺，有子年高只住家。斜阳转景扶危柳，旅雁回风落浅沙。白首相思何以赠，一杯清茗寄流霞。
寄庞若云用梁同庵韵
作者：释函是
朝代：明

窗间犹见数峰青，已报秋归霜满庭。添我道情空落落，赚谁人事独惺惺。红炉点亦欺残腊，万派声须到巨溟。倚石惯知寒瀑味，乘风无限意泠泠。
寄廖昆湖太守
作者：释函是
朝代：明

匡月湖烟尚未收，几人此日忆同游。河山剩有霜筠色，云水飘馀桐树秋。五马重嘶金井畔，三车还拟墨池头。拭眼因缘今古合，一书先报李江州。
寄怀阿侍者
作者：释函是
朝代：明

三年才得一封书，梦里还山信屡虚。病去随人归瘴海，怀深无计问江鱼。而翁忧道长思汝，尼母怜儿每向予。何事五旬心气尽，秋风凝眼倚山庐。
寄旋庵解虎并社中诸子
作者：释函是
朝代：明

退身卜得紫霄宽，准待诛茅度岁残。老景秖知黄独美，少年休讶白云寒。非关苦节成孤往，每念酬恩亦大难。且学懒瓒聊自慰，还乡又在数年间。
寄旋庵都寺
作者：释函是
朝代：明

人生贵自处，劳劳欲何为。岂不怀丰功，动静宜知时。尔年五十四，百岁半过之。年年徇土木，日日计度支。山菊与溪梅，梦中相对谁。我年日以迈，尔少只数期。纵使更百龄，所忧常别离。何如松桂侧，竟夕论心期。山芋可继粟，荒年恒不饥。语笑皆羲轩，而无衰世疑。灵龟未易舍，观我徒朵颐。随身登古台，下视西江湄。飞帆去如鹜，安得暂相随。念尔如飞帆，汨汨寒风吹。欲倾万斛怀，千里重踌蹰。
寄无得
作者：释函是
朝代：明

道人生计拙，缓步出山门。日日看高岭，行行过别村。无人知此意，有口不堪论。远讯熊禅者，年来或未谖。
寄林孔石
作者：释函是
朝代：明

折柬殷勤又七年，肝肠重布菊花前。却惭堂构乘承后，转见王臣嘱累先。白社遥知宗炳意，青山分去远公禅。临风更有无言句，他日相催一默然。
寄栖贤
作者：释函是
朝代：明

早年卜隐盟丹壑，反望匡庐作故山。留滞海门非我意，暂随鸿雁寄书还。新松不厌百千树，旧屋从教三五间。谨护柴扉容客到，但妨豺虎莫偷閒。
寄止言澹归
作者：释函是
朝代：明

有约今秋返，相携五老前。知尔南中苦，怜予海外偏。溪声僧梦稳，江色客心悬。且归就禅寂，休计买山钱。
寄河源陈大受居士
作者：释函是
朝代：明

去年此日识君面，此日今年却忆君。处处桃花皆似梦，分明持赠一枝春。
寄海幢监院解虎
作者：释函是
朝代：明

一心内外绝纤尘，更欲从人问主宾。千里寄声无别语，秋风江上浪如银。
寄海幢首座
作者：释函是
朝代：明

髼松雪鬓满头斑，垂老于今始入山。上岭人扶登绝顶，下坡杖倚到前关。晚秀茆房还我住，龙王书阁待僧閒。封题却忆舟中语，写去新诗一破颜。
寄澹归二首
作者：释函是
朝代：明

年年樗散愧相师，览镜遥怜鬓似丝。此道几人同踼倒，登山饶我独扶持。湖中春水堪乘兴，月下晴云好共披。荒院木兰花盛发，折来清供欲贻谁。下江路断偏为寄，入岭人频懒作书。不能仰面成疏放，强欲诛茅似有馀。峰抱石坪宜架阁，屋连荒垄且开畬。前途未必无知己，却较还山得自如。
寄澹归二首·其一
作者：释函是
朝代：明

年年樗散愧相师，览镜遥怜鬓似丝。此道几人同踼倒，登山饶我独扶持。湖中春水堪乘兴，月下晴云好共披。荒院木兰花盛发，折来清供欲贻谁。
寄澹归二首·其二
作者：释函是
朝代：明

下江路断偏为寄，入岭人频懒作书。不能仰面成疏放，强欲诛茅似有馀。峰抱石坪宜架阁，屋连荒垄且开畬。前途未必无知己，却较还山得自如。
寄熊内阁齐云山中
作者：释函是
朝代：明

富贵功名梦里人，谁知苦乐正相邻。回头大有甘心处，须信身贫道未贫。
寄王廉宪仲锡
作者：释函是
朝代：明

峄阳孤树逼青霄，流水高山向泬寥。擿发久推今广汉，持平还拟古皋陶。千寻渤海群龙战，万里秋风一鹗骄。闻道遐心垂顾问，东篱花待晚萧萧。
寄示沈南宫税课二首
作者：释函是
朝代：明

夫妻共种率陁因，天上莲花色正新。更嘱慇勤自回向，庄严心地岂由人。谁云在俗难修道，何肉周妻总旧因。且看目前生计足，黄金重种法庭春。
寄示沈南宫税课二首·其一
作者：释函是
朝代：明

夫妻共种率陁因，天上莲花色正新。更嘱慇勤自回向，庄严心地岂由人。
寄示沈南宫税课二首·其二
作者：释函是
朝代：明

谁云在俗难修道，何肉周妻总旧因。且看目前生计足，黄金重种法庭春。
寄端州文社诸公
作者：释函是
朝代：明

端州有莲社，闻欲入丹山。思见宗雷久，方惭慧远閒。临风裁素札，对月待春关。须忆身前后，茫茫去住间。
寄足两侍者
作者：释函是
朝代：明

旧院何人潮汐中，十年立雪恨西东。频行方丈莓苔破，久病床头药罐空。门对孤松分鹤影，窗临野竹恼春风。老僧近亦多愁疾，独掩高峰闻夜钟。
寄酬南康别驾沈赤岩
作者：释函是
朝代：明

佐郡名豪隔蠡湖，官斋如水对青菰。携觞自有陶彭泽，看竹应寻舜老夫。深谢朔风驰雁翅，空惭明月寄香炉。多才会见劳丹诏，还许山人怀刺无。
寄酬闽中诸护法
作者：释函是
朝代：明

笠瓢几度戒前程，老病人扶畏远征。尚冀裴休宽后命，弥惭慧远滥虚名。花香已见多生愿，尘刹难忘此日情。沟壑未填终不负，山头猿鹤听分明。
寄雪悟禅师
作者：释函是
朝代：明

忻逢空谷竟忘年，回首鸾溪在目前。阅世暂浮沧海远，避人终逐草堂偏。凋伤骨肉难为老，俯仰云山只是禅。千里肯同牛粪火，数行应为巨灵先。
寄雷峰诸衲
作者：释函是
朝代：明

白头遥望万峰低，小隐何人守故溪。去国塞鸿先我见，入门春燕傍谁栖。河桥日落渔舟近，海树烟深村路迷。生事百年消一病，青山依旧白云齐。
寄黄山还生二首
作者：释函是
朝代：明

闻君隐黄山，仍戴竹皮冠。去秋飞一札，看看度岁寒。约我当春来，又是桃花残。运化一何易，相见一何难。山深多白云，玄鸟今复还。欲倚千尺松，为君筑净坛。老眼望已穿，踟蹰空长叹。此日为何日，鹪鹩巢深林。一枝岂不择，满腹何沉吟。丹山亦有河，饮啄随天真。为君假羽翼，翱翔垂秋云。怀袖宁三年，字字感予心。
寄黄山还生二首·其一
作者：释函是
朝代：明

闻君隐黄山，仍戴竹皮冠。去秋飞一札，看看度岁寒。约我当春来，又是桃花残。运化一何易，相见一何难。山深多白云，玄鸟今复还。欲倚千尺松，为君筑净坛。老眼望已穿，踟蹰空长叹。
寄黄山还生二首·其二
作者：释函是
朝代：明

此日为何日，鹪鹩巢深林。一枝岂不择，满腹何沉吟。丹山亦有河，饮啄随天真。为君假羽翼，翱翔垂秋云。怀袖宁三年，字字感予心。
寄黄师古
作者：释函是
朝代：明

柳条初发送寒原，更有怀人欲并论。千里布帆愁锦水，一池荷叶忆篁村。马卿有意先为客，杯渡无心自到门。珍重封题随雁去，无穷春色趁王孙。
寒夜偶成
作者：释函是
朝代：明

老病况兼春夜寒，山堂寂寂佛灯残。非无厚絮嫌衣重，却有多人任意难。心憩久安身世幻，愿深不作有无观。摇摇壁上交珠网，法界原来在此间。
寒食
作者：释函是
朝代：明

一月断烟爨，相传为介推。割腕心何切，抱木情何哀。黍饭与醴酪，终不入泉台。忠谊反见疏，古今多疑猜。岂果有斯事，闻歌皆徘徊。雕卵染蓝茜，千秋后殿开。无限今人乐，安知昔人悲。柳风起新火，又到清明时。
寒食
作者：释函是
朝代：明

年来底事觉荒唐，无数春怀掩上方。万灶寒烟逢禁火，千条弱柳送残阳。岸高临水苍波远，日永看云紫陌长。处处古埏封白纸，阴森松柏去人忙。
寒食二首
作者：释函是
朝代：明

山中寒食觉春深，一样春山几样心。杜宇自啼花自落，白云终日覆层阴。水流乱石杂溪声，鸟啄残红照月明。春色自来无去住，垂杨何故动人情。
寒食二首·其一
作者：释函是
朝代：明

山中寒食觉春深，一样春山几样心。杜宇自啼花自落，白云终日覆层阴。
寒食二首·其二
作者：释函是
朝代：明

水流乱石杂溪声，鸟啄残红照月明。春色自来无去住，垂杨何故动人情。
寓绍隆
作者：释函是
朝代：明

偕隐寻深处，无缘遂半生。病同松鹤瘦，贫共雪山清。敛目常终日，横眠每四更。不知连夜雨，空有水流声。
对花
作者：释函是
朝代：明

年年二月放新枝，挹露含烟似有期。笑我冷来和月老，怜人热去妒风吹。墙头一朵春能艳，涧底千丛夜不知。閒把胆瓶移近处，莫教香透捲帘时。
对雪示诸子
作者：释函是
朝代：明

万里溪无色，千峰影到栏。莫将银世界，空作月明看。开眼皆怜白，何人不畏寒。群公知此意，无复悔衣单。
寿伦太守
作者：释函是
朝代：明

罢官江海得优游，更欲翱翔上国游。林麓尽多閒岁月，身心无限可绸缪。豪华易尽谁堪托，甲子难教再一周。酒醒试思寒夜后，光阴如箭雪盈头。
寿刘焕之副戎
作者：释函是
朝代：明

真隐何殊水石间，王门深远意相关。入世但尊程氏学，论心唯许远公閒。常供军储先输国，时舍僧田为近山。最喜年华才不惑，伫看儒术遍尘寰。
寿尹中书恒复
作者：释函是
朝代：明

禅者归山问昔游，知君七十去年秋。世间岁月岂容易，山上云烟忘去留。招隐久虚宗炳社，怀人频上仲宣楼。高龄相见难期约，远泛沧江空白鸥。
寿张梦回五十一初度
作者：释函是
朝代：明

老叟归山后，梅花作蕊时。闻君过学易，愧我未吟诗。子大家声播，名逃身累遗。十年岩壑梦，云水正相期。
寿陈伯恭三首
作者：释函是
朝代：明

青山一望瑞烟收，松自苍苍水自流。人在暖堂进春酒，不知何处觅浮丘。近山城郭紫霞连，郭里人家岁月偏。况有东林堪往复，渊明诗酒日陶然。南华读罢恣高眠，山院閒来亦学禅。会当携策干时去，世上人疑葛稚川。
寿陈伯恭三首·其一
作者：释函是
朝代：明

青山一望瑞烟收，松自苍苍水自流。人在暖堂进春酒，不知何处觅浮丘。
寿陈伯恭三首·其三
作者：释函是
朝代：明

南华读罢恣高眠，山院閒来亦学禅。会当携策干时去，世上人疑葛稚川。
寿陈伯恭三首·其二
作者：释函是
朝代：明

近山城郭紫霞连，郭里人家岁月偏。况有东林堪往复，渊明诗酒日陶然。
将出岭留别雷峰诸子
作者：释函是
朝代：明

一别榕溪寺，萧然独杖藜。六年林磬渺，千里暮云低。山水何曾异，乡关各自迷。夜帆忘所向，恍惚隔溪西。
将还庐山留别社中诸子二首
作者：释函是
朝代：明

孤屿寒暄不记年，蜃楼海市几推迁。片帆且趁东风便，老眼回看穗石偏。春燕任教巢旧屋，山池重见长新莲。人间聚散何曾定，雪夜还应待剡川。垂老生涯在石门，万峰积雪暗寒原。今心未易酬先德，古貌终难媚后昆。海客已随春雁去，溪声应共陇花繁。流光冉冉干戈里，影息深云起自存。
将还庐山留别社中诸子二首·其一
作者：释函是
朝代：明

孤屿寒暄不记年，蜃楼海市几推迁。片帆且趁东风便，老眼回看穗石偏。春燕任教巢旧屋，山池重见长新莲。人间聚散何曾定，雪夜还应待剡川。
将还庐山留别社中诸子二首·其二
作者：释函是
朝代：明

垂老生涯在石门，万峰积雪暗寒原。今心未易酬先德，古貌终难媚后昆。海客已随春雁去，溪声应共陇花繁。流光冉冉干戈里，影息深云起自存。
将还雷峰留别古冈诸子
作者：释函是
朝代：明

一自闻风鹤，深惭遁者讥。寻生人有路，策杖我何归。旧筑青山稳，征帆野岸微。江城重回首，春草绿依依。
尘异广慈呈对雪诗用韵和之
作者：释函是
朝代：明

白昼亭亭日渐沦，川原如醉净行尘。旧时草树全无色，一夕江山尽变银。流水不知溪远近，随风先见石嶙峋。几翻緌繣长空在，耐得深寒景倍真。
尘异献菊
作者：释函是
朝代：明

寂寞秋山百卉残，谁将霜质傍阑干。元亮东篱徒酩酊，侏儒玉笥费盘桓。把茗共餐知味苦，移床独对爱香寒。自惭傲骨同幽逸，聊作吾门晚节看。
尚都统宜芾入山时将搆梵殿叨承净檀赋赠并谢
作者：释函是
朝代：明

久嘱灵山绍祖风，先王行业与心同。精忠已泐天潢上，法辅长留海岳中。旧沐恩波归鹤荫，新承祇布壮龙宫。无穷感慨成今昔，干舞尧阶忻共逢。
尹恒复中秘见过
作者：释函是
朝代：明

频年转战知交尽，相对真疑梦里人。心淡自应廉吏后，时危曾现宰官身。趋庭有子能娱老，避世寻僧得正因。开士渐推莲社长，罗浮今亦有遗民。
尹恒复中翰遣公郎兼中持书入山峕沙汰宽旨赋此酬之
作者：释函是
朝代：明

野老归山去不辞，谁持折柬寄相思。遣儿未肯同裴老，开社还应愧远师。近日林梢仍向化，避人茅屋岂终移。物情累卵同今昔，珍重篁溪石上时。
山中病起人境初涉而茅屋待结远人未归怅然兴怀书寄阿字
作者：释函是
朝代：明

一生多病为人忙，百事违心徒自伤。世乱有山容易住，道衰无侣不成藏。白门僧去溪云断，雁翅书来海日长。为报江州莫久滞，北风吹雪入茅堂。
山家二首
作者：释函是
朝代：明

曲水寻源山径赊，路逢绝处有桑麻。野人住在最高顶，树里孤烟便是家。流水潺潺犬吠声，乱林深处见人行。分明不出此山外，踏尽前坡路转生。
山家二首·其一
作者：释函是
朝代：明

曲水寻源山径赊，路逢绝处有桑麻。野人住在最高顶，树里孤烟便是家。
山家二首·其二
作者：释函是
朝代：明

流水潺潺犬吠声，乱林深处见人行。分明不出此山外，踏尽前坡路转生。
山居十首
作者：释函是
朝代：明

百岁光阴大半过，西山消息近如何。石门有路知通塞，空谷无人但啸歌。三峡小桥黄叶少，五溪流水白云多。尝因世上疑天上，纵得长生事转讹。已办深山老此身，到来山事又从新。拟安水碓寻溪路，取转租田替佃人。秋月满天云影碎，西风匝地雁声频。目前景物随时得，收拾僧房且过春。坐石何年到夜深，临溪松竹已成林。一时人事将非昔，万叠峰峦又是今。月影入潭无透路，雪花投树有微音。每当寒到知身老，灯暗香残怯曙襟。虎迹纵横万壑阴，难辞生客远相寻。传来世故疑前代，看去人心岂但今。风细稻香过浅草，日西檐影上高岑。已知寒暑迁流尽，更说颓龄雪鬓侵。一般雪色白如绵，随意风吹堕野田。万里飞花谁不爱，千林掩室独颓然。极深断壑堆难化，绝顶孤峰出最先。久住山中冬景好，地炉宿火到新年。青帝乘权辟大荒，雪消冰泮石泉长。山花远近春光遍，岸柳高低风力狂。野鸟不知声巧拙，晓烟无计色苍茫。试从檐际偷舒眼，大块何曾有主张。有客篮舆破早霜，寻僧访道意偏长。逢人但问葛洪子，觌面难酬粉署郎。衰柳几时曾浅碧，寒花今日且深黄。青山白水看容易，猿叫阴风送夕阳。万顷湖光入镜楼，四窗虚豁水天秋。短墙砌绕围黄独，长径松高映绿畴。山雨欲来封蚁穴，溪风骤至起龙湫。夜长一觉鸡初报，再理重衾倚白头。山居遮莫厌长贫，尽日逢人但任真。云散密林关不住，泉分远涧漏还频。芰荷花发犹当曙，梅蕊香舒未是春。谁道塞鸿南度远，澌流已到玉门津。历尽风烟好住山，满林丛棘不须关。白开高顶松花瘦，红脱孤崖枫叶閒。倚树微吟寒始觉，绕空长啸老成顽。万峰重叠知深浅，莫守层阴误鹤还。
山居十首·其一
作者：释函是
朝代：明

百岁光阴大半过，西山消息近如何。石门有路知通塞，空谷无人但啸歌。三峡小桥黄叶少，五溪流水白云多。尝因世上疑天上，纵得长生事转讹。
山居十首·其七
作者：释函是
朝代：明

有客篮舆破早霜，寻僧访道意偏长。逢人但问葛洪子，觌面难酬粉署郎。衰柳几时曾浅碧，寒花今日且深黄。青山白水看容易，猿叫阴风送夕阳。
山居十首·其三
作者：释函是
朝代：明

坐石何年到夜深，临溪松竹已成林。一时人事将非昔，万叠峰峦又是今。月影入潭无透路，雪花投树有微音。每当寒到知身老，灯暗香残怯曙襟。
山居十首·其九
作者：释函是
朝代：明

山居遮莫厌长贫，尽日逢人但任真。云散密林关不住，泉分远涧漏还频。芰荷花发犹当曙，梅蕊香舒未是春。谁道塞鸿南度远，澌流已到玉门津。
山居十首·其二
作者：释函是
朝代：明

已办深山老此身，到来山事又从新。拟安水碓寻溪路，取转租田替佃人。秋月满天云影碎，西风匝地雁声频。目前景物随时得，收拾僧房且过春。
山居十首·其五
作者：释函是
朝代：明

一般雪色白如绵，随意风吹堕野田。万里飞花谁不爱，千林掩室独颓然。极深断壑堆难化，绝顶孤峰出最先。久住山中冬景好，地炉宿火到新年。
山居十首·其八
作者：释函是
朝代：明

万顷湖光入镜楼，四窗虚豁水天秋。短墙砌绕围黄独，长径松高映绿畴。山雨欲来封蚁穴，溪风骤至起龙湫。夜长一觉鸡初报，再理重衾倚白头。
山居十首·其六
作者：释函是
朝代：明

青帝乘权辟大荒，雪消冰泮石泉长。山花远近春光遍，岸柳高低风力狂。野鸟不知声巧拙，晓烟无计色苍茫。试从檐际偷舒眼，大块何曾有主张。
山居十首·其十
作者：释函是
朝代：明

历尽风烟好住山，满林丛棘不须关。白开高顶松花瘦，红脱孤崖枫叶閒。倚树微吟寒始觉，绕空长啸老成顽。万峰重叠知深浅，莫守层阴误鹤还。
山居十首·其四
作者：释函是
朝代：明

虎迹纵横万壑阴，难辞生客远相寻。传来世故疑前代，看去人心岂但今。风细稻香过浅草，日西檐影上高岑。已知寒暑迁流尽，更说颓龄雪鬓侵。
山行
作者：释函是
朝代：明

世上閒人岂易得，不妨无事上山行。松风落落溪云外，难得秋原一望晴。
岁晏
作者：释函是
朝代：明

岁晏今年似去年，朔风吹断雁行偏。关心岐路知多日，斫额长空叹暮天。白首岂堪同壮志，青春终欲逊时贤。檐前积雪千峰晓，一盏寒灯夜不眠。
岁晏
作者：释函是
朝代：明

抚景岁云暮，山寒人境幽。乱霞空布满，深松藏径修。高低距百丈，回曲将三休。登台观云变，倚树闻石流。忽睹归鸟忘，岂为卒岁谋。归鸟无所知，人心自绸缪。人心不似鸟，似鸟何优游。鸟若似人心，万物多欣忧。石壁分鸠月，空林限鹿丘。虽有桃花源，顾盼终夷犹。所赖天地宽，川陵容老叟。上有千仞梯，长啸高峰头。下有九曲渊，汗漫乘轻舟。相携三五辈，日出课西畴。以此乐长年，人生当何求。
岁晏和何朗水韵二首
作者：释函是
朝代：明

江门春色自何来，冷燄寒香暗里催。物化共看谁着眼，旅怀独酌未成杯。劳劳人外虎溪月，落落更残牛粪煤。野衲不知时序易，数株松树一瓶梅。扰扰劳生又到春，钟山投老倦蹄轮。乾坤有恨销穷腊，江汉无情问隙尘。黑白异同今日梦，枯荣宠辱百年身。匡庐且纵陶潜酒，嬴得酡颜倚雪筠。
岁晏和何朗水韵二首·其一
作者：释函是
朝代：明

江门春色自何来，冷燄寒香暗里催。物化共看谁着眼，旅怀独酌未成杯。劳劳人外虎溪月，落落更残牛粪煤。野衲不知时序易，数株松树一瓶梅。
岁晏和何朗水韵二首·其二
作者：释函是
朝代：明

扰扰劳生又到春，钟山投老倦蹄轮。乾坤有恨销穷腊，江汉无情问隙尘。黑白异同今日梦，枯荣宠辱百年身。匡庐且纵陶潜酒，嬴得酡颜倚雪筠。
岁晏怀姜山
作者：释函是
朝代：明

东风吹雨下长干，又见梅花带雪残。夏杪一传庐岳信，秋来几听雁声寒。艰难客路谁能久，冷煖人情我已安。闻道开年定入越，轻舟应过子陵滩。
岁暮
作者：释函是
朝代：明

就隐丹峰几腊残，昨随人去四旬还。夕寒鹤自归松顶，月落云仍到竹关。万里客乡知岁尽，一天风雨待春閒。孤怀淼淼谁堪共，独拄桄榔吟上山。
岁暮示诸子
作者：释函是
朝代：明

岁暮归人少，年高去日多。时违成荏苒，缘在莫蹉跎。此道非难易，论功费琢磨。法庭伤晚近，相对意婆和。
岳监寺出世未及亲辞乃翁今相寻入山年适七十父子乐甚赋诗为寿二首
作者：释函是
朝代：明

匡岳寻儿已古稀，云中相见各依依。昔年未遂裴休愿，今日追欢尽意归。五老亭亭靠紫霄，高低群绕万峰遥。儿孙既有儿孙福，长劫还他祖父娇。
岳监寺出世未及亲辞乃翁今相寻入山年适七十父子乐甚赋诗为寿二首·其一
作者：释函是
朝代：明

匡岳寻儿已古稀，云中相见各依依。昔年未遂裴休愿，今日追欢尽意归。
岳监寺出世未及亲辞乃翁今相寻入山年适七十父子乐甚赋诗为寿二首·其二
作者：释函是
朝代：明

五老亭亭靠紫霄，高低群绕万峰遥。儿孙既有儿孙福，长劫还他祖父娇。
峡江望匡山
作者：释函是
朝代：明

停棹望匡岳，几非人世间。两月江中水，十年湖上山。风波行欲尽，岩壑终当还。沙鸥与松鹤，见我何时閒。
巢云看牡丹酬广慈静主
作者：释函是
朝代：明

看花再上一层峰，明岁新知即旧逢。春露已承当日渥，御袍先赐隔年封。娟娟国色含风净，郁郁天香裛雨浓。金带莫愁迟莫意，魏公门外许从容。
己丑冬赴古冈大云请因示诸衲
作者：释函是
朝代：明

万里寒烟直，虚空起大云。长廊风叶捲，古殿月华分。历历应非物，忉忉何所云。一堂僧与俗，谁见复谁闻。
己亥冬至
作者：释函是
朝代：明

岭外再逢长至日，烟袅风轻散缕愁。岂无海市堪舒眼，不是匡庐莫上楼。戎马乡关今日泪，溪山松菊百年秋。管灰纹线人间世，衰变从教雪满头。
己未仲冬十一日计尘异当以此时度岭率题长句一章
作者：释函是
朝代：明

常思吾老及人老，归省情知许出山。去日自辞星子石，计程应到庾公关。法门有子皆他子，膝下承颜忆别颜。相见定难期久暂，海濒江岸水潺潺。
己未岁晏
作者：释函是
朝代：明

山中今又度残年，七十加三贫病连。同学已归黄土尽，及门多在白云边。客来到处攒斋料，工去逢人借赏钱。旧事不堪更提起，生涯只有日高眠。
己虚庵主出先华首座下住琼南二十馀年与余生同甲子适当揽揆分奉舍利以福遐龄
作者：释函是
朝代：明

罗浮古木不知年，移向琼南作话传。厚荫偏宜炎热地，新枝重发冱寒天。一周甲子伊谁主，十万程途后日缘。化度未终吾与汝，灵珠分曜海潮边。
已许二首
作者：释函是
朝代：明

已许老来暇，忙忙六十三。知从今日去，复作几年憨。薄劣唯堪隐，愚狂不自谙。晓看春又尽，竹影入澄潭。已许逃人世，深山愧道名。自甘不是佛，人乃未忘情。柳暗藏莺密，天高见鹤清。幽栖堪卒岁，何苦独营营。
已许二首·其一
作者：释函是
朝代：明

已许老来暇，忙忙六十三。知从今日去，复作几年憨。薄劣唯堪隐，愚狂不自谙。晓看春又尽，竹影入澄潭。
已许二首·其二
作者：释函是
朝代：明

已许逃人世，深山愧道名。自甘不是佛，人乃未忘情。柳暗藏莺密，天高见鹤清。幽栖堪卒岁，何苦独营营。
平陵东
作者：释函是
朝代：明

平陵东道傍，松柏不可久。狗自入中庭，断齧群雁首。群雁亦孔伤，狗向门外走。祸福岂足问，空名其何有。火照未央宫，十万伊谁负。人或哀其心，安知皆夙取。歔嗟卖黄犊，不为薄为厚。
并头兰寄和阿字澹归二首
作者：释函是
朝代：明

同心只许二人知，泄漏春光却怨谁。千里远持华萼信，一峰斜掩日长时。放先已笑青莲拙，裕后潜教嫩桂移。林下独宜深对月，灵根翻茂莫相亏。两朵幽香一蒂开，逢人休更说从来。风前泣露楚人思，月下听猿王者猜。独秀何妨同众草，争荣时亦破荒苔。孤芳尽日寒林里，肯向瑶琴叹活埋。
并头兰寄和阿字澹归二首·其一
作者：释函是
朝代：明

同心只许二人知，泄漏春光却怨谁。千里远持华萼信，一峰斜掩日长时。放先已笑青莲拙，裕后潜教嫩桂移。林下独宜深对月，灵根翻茂莫相亏。
并头兰寄和阿字澹归二首·其二
作者：释函是
朝代：明

两朵幽香一蒂开，逢人休更说从来。风前泣露楚人思，月下听猿王者猜。独秀何妨同众草，争荣时亦破荒苔。孤芳尽日寒林里，肯向瑶琴叹活埋。
广州三首
作者：释函是
朝代：明

陆贾清谈收百粤，衣冠旷代见忠良。秩宗首义车先裂，文苑连营阵亦亡。万古江山皆易主，一朝簪绂自从王。何人搆斗纡传檄，阖国身歼筑怨长。粤秀山前鼓角哀，越王台畔草堆堆。飞龙白日旌旗闪，独骥黄尘斥堠来。王谢入为麾下客，贾商推出济川才。十年巨室诛求尽，闾巷萧条乔木灾。万里悲笳朔气深，故园摇落倍沾襟。登楼漫拟刘琨啸，出郭谁为梁甫吟。普天丘墓无新旧，近海云山有古今。去国岂须怜郑谷，徘徊鸥鸟是知音。
广州三首·其一
作者：释函是
朝代：明

陆贾清谈收百粤，衣冠旷代见忠良。秩宗首义车先裂，文苑连营阵亦亡。万古江山皆易主，一朝簪绂自从王。何人搆斗纡传檄，阖国身歼筑怨长。
广州三首·其三
作者：释函是
朝代：明

万里悲笳朔气深，故园摇落倍沾襟。登楼漫拟刘琨啸，出郭谁为梁甫吟。普天丘墓无新旧，近海云山有古今。去国岂须怜郑谷，徘徊鸥鸟是知音。
广州三首·其二
作者：释函是
朝代：明

粤秀山前鼓角哀，越王台畔草堆堆。飞龙白日旌旗闪，独骥黄尘斥堠来。王谢入为麾下客，贾商推出济川才。十年巨室诛求尽，闾巷萧条乔木灾。
庄子
作者：释函是
朝代：明

庄周梦蝴蝶，蝴蝶为庄周。是中无作者，万物将安休。指与非指喻，相去何短修。死岂遂知归，滑疑终悠悠。明照非天均，因是焉足由。譬之千万派，到海声俱收。声消不是海，是海行倾湫。一切悉意言，过此谁与俦。吾思道在迩，作止空相尤。要以解粗识，聊当圣贤谋。
庚寅二月雷峰即事
作者：释函是
朝代：明

野寺疏钟接晚笳，蓟门残雪岭南花。十年征战江云断，二月风烟山日斜。古洞暮猿凄绝岸，荒原明月照谁家。越王台上西风急，夜夜哀魂到海涯。
庚寅除夕
作者：释函是
朝代：明

一帘灯火坐残更，百岁曾无此夕情。忍见新燐流大漠，不闻归客向孤城。痴心且逐今宵尽，活计从他后日生。收拾瓮头黄叶乱，悔教身世赚浮名。
庚戌元旦书怀
作者：释函是
朝代：明

出世已经三十年，红帔白发拜金仙。身閒在世岂容易，梦觉随人只倒颠。夜雪晓风思暖盌，松涛溪管羡高眠。未来人事应难料，又报钟声上法筵。
庚戌元旦书怀
作者：释函是
朝代：明
体裁：七言律诗

出世已经三十年，红帔白发拜金仙。身閒在世岂容易，梦觉随人只倒颠。夜雪晓风思暖碗，松涛溪管羡高眠。未来人事应难料，又报钟声上法筵。
庚戌春夜梦坐栖贤桥听泉山月朗甚独步成诗觉起索火书之仅记后二语因足成截句以志一时情景
作者：释函是
朝代：明

金井桥边夜月深，何人梦里听寒吟。洪泉万古流无尽，孤负嫦娥一片心。
庚申初春得尘异去冬书
作者：释函是
朝代：明

一程书信隔年还，细读犹能慰老颜。宝镜自传寒月夜，寂光常照老梅关。重经古道疑来日，乍听新潮别故山。想到板桥回望处，几多人倚石阑干。
庚申除夕
作者：释函是
朝代：明

白头只合老青山，山事如今且未閒。明日又归三峡寺，千峰林下水潺潺。
庞若云招游亦庵有怀梁同庵
作者：释函是
朝代：明

兰若重游兴未衰，到门一望却犹夷。当欢亦自知今日，后会难忘是往时。篱落暂增新结构，山前尚有旧交知。夜堂细语人何在，满目河山涕欲垂。
度大庾岭
作者：释函是
朝代：明

爱雪辞乡国，秋风送马蹄。庾关终古峙，猿狖至今啼。五老人初望，三山日渐西。徘徊下原隰，叠叠白云迷。
度大庾岭二首
作者：释函是
朝代：明

突兀庾关暗晓昕，人从鸟道入高雯。嵩林秋晚新忧隐，车马骈阗旧见闻。行迈不随尘鞅后，凭高休作海江分。皇天后土知予意，半亩山田且自耘。万古宗猷却向东，祖庭艰钜与谁同。凌空睥睨乾坤外，出岫风云浩荡中。守法尚能巢白鹤，从心终不学黄龙。周身已愧非吾道，岂更荒唐问化工。
度大庾岭二首·其一
作者：释函是
朝代：明

突兀庾关暗晓昕，人从鸟道入高雯。嵩林秋晚新忧隐，车马骈阗旧见闻。行迈不随尘鞅后，凭高休作海江分。皇天后土知予意，半亩山田且自耘。
度大庾岭二首·其二
作者：释函是
朝代：明

万古宗猷却向东，祖庭艰钜与谁同。凌空睥睨乾坤外，出岫风云浩荡中。守法尚能巢白鹤，从心终不学黄龙。周身已愧非吾道，岂更荒唐问化工。
庭树曲
作者：释函是
朝代：明

庭前一树落，庭前一树荣。荣时双双不见落，落时已落不知荣。落不知荣荣暗惊，年年忽听寒风声。大块生物恒不平，既生落者何生荣。胡不同入溪流清，使我独立貌长生。一朝伐木山丁丁，千古叹息徒虚名。
康熙庚戌孟秋制府周彝初持服北归道出韶石订入山不果赋诗三首奉柬兼以为别
作者：释函是
朝代：明

奉命临南越，含哀返蓟门。双旌发穗水，千骑指相原。布地初成果，论因知有源。途中应计日，遥礼法王尊。孝治兴朝重，覃恩守制还。哀音联北雁，遗爱见南蛮。愿深楼至后，心许懒残閒。渺渺江云暮，停舟何处湾。节钺王臣贵，灵山嘱自今。断肠萦子舍，翘首望祇林。云影藏龙浅，天花积雨深。他年重奉诏，应记入山心。
康熙庚戌孟秋制府周彝初持服北归道出韶石订入山不果赋诗三首奉柬兼以为别·其一
作者：释函是
朝代：明

奉命临南越，含哀返蓟门。双旌发穗水，千骑指相原。布地初成果，论因知有源。途中应计日，遥礼法王尊。
康熙庚戌孟秋制府周彝初持服北归道出韶石订入山不果赋诗三首奉柬兼以为别·其三
作者：释函是
朝代：明

节钺王臣贵，灵山嘱自今。断肠萦子舍，翘首望祇林。云影藏龙浅，天花积雨深。他年重奉诏，应记入山心。
康熙庚戌孟秋制府周彝初持服北归道出韶石订入山不果赋诗三首奉柬兼以为别·其二
作者：释函是
朝代：明

孝治兴朝重，覃恩守制还。哀音联北雁，遗爱见南蛮。愿深楼至后，心许懒残閒。渺渺江云暮，停舟何处湾。
延平舟中三首
作者：释函是
朝代：明

满目风光秖自知，明霞濯濯秋江湄。无端嘹乱来孤雁，不觉随声下钓矶。永夜沉沉古渡头，閒云流水一时休。晓钟忽报舟人起，昨日溪山又在眸。白蘋红蓼夹江流，鸟语泉声日未休。收拾不来春梦断，碧潭空界夜光浮。
延平舟中三首·其一
作者：释函是
朝代：明

满目风光秖自知，明霞濯濯秋江湄。无端嘹乱来孤雁，不觉随声下钓矶。
延平舟中三首·其三
作者：释函是
朝代：明

白蘋红蓼夹江流，鸟语泉声日未休。收拾不来春梦断，碧潭空界夜光浮。
延平舟中三首·其二
作者：释函是
朝代：明

永夜沉沉古渡头，閒云流水一时休。晓钟忽报舟人起，昨日溪山又在眸。
建封滩寻灵树禅师旧址
作者：释函是
朝代：明

青松高出建封寺，信棹滩头问古津。旧址久成豪族冢，原田半入俗居人。坡斜漫灭无行径，竹出参差多著尘。五百方袍何处去，清溪水涸石磷磷。
开先山鸣禅师六十初度
作者：释函是
朝代：明

重兴祖刹逢狮吼，一代真风付后人。身在此山惭昔日，道隆堂构荷芳晨。无穷自可禳山鬼，常住偏能现病身。千尺龙吟投耳顺，班荆容我话长春。
开北径二首
作者：释函是
朝代：明

北园开一径，小景足幽情。俯仰乾坤阔，优游林木平。海连天逾白，人共月长明。我亦逃名者，谁当混独醒。古者知何似，吾今独杖筇。白云常入户，青霭数当峰。薄照明秋雁，疏林起暮钟。不堪人事改，谁与觅高踪。
开北径二首·其一
作者：释函是
朝代：明

北园开一径，小景足幽情。俯仰乾坤阔，优游林木平。海连天逾白，人共月长明。我亦逃名者，谁当混独醒。
开北径二首·其二
作者：释函是
朝代：明

古者知何似，吾今独杖筇。白云常入户，青霭数当峰。薄照明秋雁，疏林起暮钟。不堪人事改，谁与觅高踪。
归宗山籁一百四首·其一
作者：释函是
朝代：明

滂沱昨夜雨，晴好忽今朝。策杖归初地，登堂布旧条。老成怀德在，小子习心销。从此风规远，金轮瑞气昭。
归宗山籁一百四首·其一百
作者：释函是
朝代：明
体裁：五言律诗

叹惜今时事，难追往哲风。道随炎冷异，心与利名同。拙朴甘吾塞，文章让世通。陆沉终不易，何苦问污隆。
归宗山籁一百四首·其一百一
作者：释函是
朝代：明
体裁：五言律诗

何人能独立，云静与山深。万木无行径，千峰稳住心。拚教风逐虎，输去月同琴。想望人天际，迢迢流水音。
归宗山籁一百四首·其一百三
作者：释函是
朝代：明
体裁：五言律诗

绳床方敛足，不觉到馀曛。碧涧沉清影，青霄无片云。夜猿愁月照，山鬼畏僧闻。自笑为人浅，都惭与物分。
归宗山籁一百四首·其一百二
作者：释函是
朝代：明
体裁：五言律诗

山泽匪耽寂，云林自作师。好随明月去，休被晚风吹。乱石填阶砌，长松荫后篱。一从深入后，垆火不曾离。
归宗山籁一百四首·其一百四
作者：释函是
朝代：明
体裁：五言律诗

晚年宜好静，日日数生涯。候种畏寒早，为园及暖乖。临风多远思，明月易生怀。不作馀龄计，忙来亦自佳。
归宗山籁一百四首·其七
作者：释函是
朝代：明

世间贵文字，吾道慎支离。以此薄词藻，相看空墨池。凿沟疏水路，先雨葺茅茨。莫笑禅枯澹，清宵试一思。
归宗山籁一百四首·其七十
作者：释函是
朝代：明

雁叫微霜后，林寒细雨初。板桥先度客，野圃罢烧畲。望寺僧归疾，投城马去疏。前涂云树合，回步竟何如。